**V. Osobitosti výchovy a vzdelávania žiakov so špeciálnymi výchovno-vzdelávacími potrebami a žiakov s podpornými opatreniami v súlade s princípmi inkluzívneho vzdelávania**

Inkluzívne vzdelávanie a výchova sú zamerané na začlenenie všetkých žiakov, vrátane žiakov so zdravotným znevýhodnením do bežného vzdelávacieho prostredia. Cieľom je zabezpečiť rovnaké príležitosti pre všetkých žiakov a podporovať ich osobný a sociálny rozvoj.

Inkluzívne vzdelávanie je spoločná výchova a vzdelávanie žiakov, uskutočňovaná na základe rovnosti príležitostí a rešpektovania ich výchovno-vzdelávacích potrieb a individuálnych osobitostí a podporujúca ich aktívne zapojenie do výchovno-vzdelávacích činností školy. V tomto chápaní nie je potrebné ľudí deliť na špecifické skupiny. Vytvára sa tak rešpektujúca kultúra, v ktorej sú napĺňané potreby všetkých takými stratégiami, ktoré prispievajú k spoločnému a naplnenému životu. Inkluzívny prístup v škole vychádza z toho, že vo výchovno-vzdelávacom procese sa prihliada a reaguje na rôznorodé potreby všetkých žiakov, poznajúc a rešpektujúc ich individuálne odlišnosti bez ohľadu na rasu, etnický pôvod, kultúru, materinský jazyk, ekonomickú situáciu. Zameriava sa na potreby každého žiaka, pričom sa opiera o expertízu učiteľa s podporou odborných zamestnancov, tímovú kooperáciu priamo v pedagogickom procese, v škole a individuálnom prístupe ku žiakom.

**Osobitosti a podmienky inkluzívneho vzdelávania:**

1. **Rovnaké vzdelávacie príležitosti pre všetkých:** Inkluzívne vzdelávanie zabezpečuje, že všetci žiaci majú rovnaký prístup k vzdelávaniu bez ohľadu na svoje individuálne schopnosti, postihnutia, etnický pôvod alebo sociálny status.
2. **Individualizovaný prístup:** Učitelia vytvárajú individuálne plány vzdelávania pre každého žiaka, aby zohľadnili jeho silné stránky a potreby. Tým sa maximalizuje učebný progres každého jednotlivca.
3. **Podpora rôznorodosti:** Inkluzívne vzdelávanie rešpektuje rozmanitosť žiakov, vrátane kultúrnej, jazykovej a etnickej rozmanitosti. Učitelia by mali byť schopní pracovať s rôznorodými skupinami žiakov a prispôsobovať svoje metódy výučby podľa potrieb každého žiaka.
4. **Inkluzívne prostredie:** Školy a vzdelávacie inštitúcie musia vytvoriť inkluzívne sociálne prostredie, ktoré podporuje vzájomné porozumenie, spoluprácu a priateľstvo medzi všetkými žiakmi.
5. **Dostupnosť materiálov a technológií:** Zabezpečenie prístupnosti vzdelávacích materiálov a technológií pre žiakov so zdravotnými postihnutiami je dôležité pre zabezpečenie účinného vzdelávania.
6. **Odborná príprava učiteľov:** Učitelia potrebujú vhodnú odbornú prípravu, ktorá im umožní efektívne pracovať s rozmanitým spektrom žiakov, vrátane tých so špeciálnymi potrebami. Táto príprava by mala zahŕňať metódy diferencovanej výučby, komunikácie a inkluzívneho manažmentu triedy.
7. **Spolupráca a zapojenie rodiny:** Dôležitou súčasťou inkluzívneho vzdelávania je zapojenie rodičov a rodín žiakov. Spolupráca medzi školou a rodinou pomáha lepšie porozumieť potrebám žiakov a vytvára pozitívne vzťahy v prospech ich vzdelávania a rozvoja.
8. **Monitorovanie a hodnotenie:** Inkluzívne vzdelávanie si vyžaduje systematické monitorovanie a hodnotenie úspechu žiakov, aby sa prispôsobili ich potrebám a zabezpečili ich pokroky.
9. **Podpora vrátane asistencie:** Poskytovanie individuálnej podpory a asistencie žiakom so špeciálnymi potrebami je nevyhnutné pre ich úspešné zvládnutie výchovno-vzdelávacích procesu.
10. **Evidencia a hodnotenie:** Dôležité je zhromažďovať a analyzovať údaje o pokroku žiakov, aby sa mohli prispôsobiť vzdelávacie stratégie a zabezpečiť účinnosť inkluzívneho vzdelávania.

Pri výchove a vzdelávaní žiakov so ŠVVP škola postupuje podľa Prílohy č.2 k Dodatku č.11, ktorý schválilo MŠVVaŠ SR dňa 18.7. 2022 ako súčasť Štátneho vzdelávacieho programu pre primárne a nižšie stredné vzdelávanie s účinnosťou od 1.9. 2023. Podľa svojich možností je škola povinná zabezpečiť:

* odborné personálne, materiálne, priestorové a organizačné podmienky zodpovedajúce individuálnym potrebám žiaka,
* poskytovanie podporných opatrení,
* vypracovanie individuálneho vzdelávacieho programu,
* uplatňovanie špecifických foriem komunikácie,
* vyučovanie za pomoci ďalšieho pedagogického alebo odborného zamestnanca, individuálne alebo skupinovo, prednostne v triede alebo aj mimo triedy, pričom obsah, formy a postup vyučovania sa konzultuje s príslušným učiteľom,
* možnosť flexibilne prispôsobiť rozsah a štruktúru vyučovacej hodiny podľa aktuálneho stavu a potrieb žiaka,
* podmienky pre komplexný rozvoj osobnosti žiaka.

**5.1. Školský podporný tím (ŠPT) a jeho význam pre rozvoj inklúzie**

V školskom roku 2023/2024 pracuje v škole **Školský podporný tím** v zložení pedagogických a odborných zamestnancov:

* školský špeciálny pedagóg pre I. stupeň
* školský špeciálny pedagóg pre II. stupeň
* školský psychológ
* sociálny pedagóg
* školský poradca
* kariérny poradca
* 9 pedagogických asistentov
* koordinátori pre prevenciu
* vedenie školy

Odborní a pedagogickí zamestnanci ŠPT spolupracujú na poskytovaní podpory a starostlivosti žiakom v škole. Tento tím sa zameriava na pomoc žiakom s rôznymi vzdelávacími potrebami, sociálnymi problémami, či inými výzvami, ktoré môžu ovplyvniť ich školský úspech a celkový vývin.

Školský podporný tímposkytuje podporu nielen žiakom, ale aj pedagogickým zamestnancom (ktorí nie sú členmi ŠPT), zákonným zástupcom, šíri osvetu o princípoch inkluzívneho vzdelávania a tým oslabuje predsudky, ktoré by mohli viesť k diskriminácii. Participuje na možnej úprave kurikula podľa individuálnych potrieb každého žiaka (prispôsobovanie metód, foriem, obsahu vzdelávania, hodnotenia a klasifikácie žiaka), pomáha pri nastavovaní potrebných úprav a aj pri vytváraní vhodných didaktických materiálov, pomôcok, príp. iných možností pre konkrétneho žiaka, spolupracuje s pedagógmi, vyučujúcimi v danej triede na systémových úpravách metód a foriem práce v triede, ktoré budú viac podporovať rozvoj potenciálu žiakov. Pri spoločnej práci každý prezentuje svoje kompetencie a podporuje rozvoj druhých.

Školský podporný tím (ŠPT):

* pracuje so žiakmi so ŠVVP a žiakmi so zdravotným znevýhodnením;
* spolupracuje s pedagógmi, s vedením školy, so zákonnými zástupcami a žiakmi, s asistentami školy, s poradenskými zariadeniami CPP, s ÚPSVaR;
* podieľa sa na zabezpečovaní špeciálnej starostlivosti o každého žiaka individuálne, adekvátne jeho špeciálno-pedagogickým potrebám;
* každý člen tímu je odborníkom vo svojom odbore a má jasne určenú úlohu v rámci tímu;
* poskytuje konzultačné a poradenské služby zákonným zástupcom podľa požiadaviek a potreby;
* ŠPT pracuje a je nápomocný vždy podľa požiadaviek žiakov, zákonných zástupcov, pedagógov;
* ŠPT pravidelne navštevuje triedy a vedie konzultácie s vyučujúcimi s cieľom predchádzať problémom u žiakov v učení a správaní, ich včasné odhaľovanie a predchádzanie zhoršovaniu stavu;
* individuálne pracuje so žiakmi podľa aktuálnych potrieb školy a rodičov;
* ŠPT pracuje s triednymi kolektívmi – rieši výchovno-vzdelávacie problémy, zvládanie stresových situácií v škole a rodine s cieľom vytvárať atmosféru bez stresu, napätia a úzkosti.

**5.2. Postavenie školského podporného tímu v systéme poradenstva a prevencie**

Činnosť a kompetencie školského podporného tímu a jeho pozícia v škole sú dané v aktuálne transformovanom systéme poradenstva a prevencie. Cieľom podpornej štruktúry poradenského systému je zarámcovať poskytovanie starostlivosti všetkým žiakom tak, aby boli vytvorené podmienky na inkluzívne vzdelávanie. Školský podporný tímmá v tejto štruktúre nezastupiteľné miesto. Podporná úroveň prvých dvoch stupňov definuje činnosť ŠPT a odborných zamestnancov školy vo vzájomnej spolupráci so všetkými aktérmi školskej komunity. Podporná úroveň 3., 4. a 5. stupňa charakterizuje pôsobenie tímu odborných zamestnancov zariadenia poradenstva a prevencie.

**Podporná úroveň 1. stupňa**

Podporná úroveň 1. stupňa je univerzálna preventívno-výchovná činnosť poskytovaná všetkým žiakom ZŠ ako súčasť výchovno-vzdelávacej činnosti. Podpora sa poskytuje v školskom prostredí prostredníctvom učiteľa s aktívnou podporou školského podporného tímu, v kooperácii so zákonným zástupcom žiaka. Cieľom je zabezpečiť optimálne podmienky pre sociálno-emocionálny, kognitívny a osobnostný rozvoj žiaka. Podpornú úroveň 1. stupňa je realizovaná prostredníctvom úpravy obsahu, foriem, metód sa preventívne aktivity implementujú do výchovy a vzdelávania.

Medzi poskytované činnosti patrí pedagogická diagnostika zameraná na všetky aspekty celostného rozvoja dieťaťa. Podľa výstupov z pedagogickej diagnostiky prispôsobuje učiteľvýchovno-vzdelávaciu činnosť. Ak podpora nie je pre žiaka dostatočná, osoby zodpovedné za poskytovanie podpory na podpornej úrovni v tomto stupni navrhnú zapojiť do podpory žiaka vyššie stupne podporných úrovní. Starostlivosť na podpornej úrovni 1.stupňa sa poskytuje aj žiakom, ktorí dostávajú podporu na niektorom z vyšších úrovní stupňov podpory.

Triedny učiteľ/ka je kľúčovým pilierom podpornej úrovne 1. stupňa. Počas výchovno-vzdelávacej činnosti primárne zodpovedá za koordináciu činnosti na podporu budovania pozitívnej klímy triedy, riešenie žiackych konfliktov, vytváranie zdravých vzťahov, identifikáciu potrieb, prekážok a rizík a tiež hľadanie zdrojov na ich skoré riešenie. Tieto činnosti realizuje v spolupráci s ostatnými zúčastnenými, ktorí sú zodpovední za podporu žiakov. Činnosti podpornej úrovne prvého stupňa zahŕňajú pedagogickú diagnostiku, pedagogickú intervenciu, výchovné poradenstvo, kariérové poradenstvo, rozvoj inkluzívneho vzdelávania, prevenciu. Ide o univerzálnu preventívno-výchovnú činnosť, ktorá je poskytovaná všetkým žiakom základnej školy. Vykonáva ju učiteľ spolu s pedagogickým asistentom (ak mu je pridelený), v úzkej spolupráci so ŠPT, príp. odborným zamestnancom školy. Tí mu podľa potreby poskytujú konzultácie, metodické usmernenia, rady. Ďalšími zainteresovanými sú vychovávateľ/ka, ostatní pedagógovia, ktorí vstupujú do triedy a zákonní zástupcovia žiakov.

Pedagogický asistent podľa požiadaviek učiteľ vytvára rovnosť príležitostí vo výchove a vzdelávaní, pomáha dieťaťu pri prekonávaní jazykových, zdravotných, informačných, sociálnych a kultúrnych bariér. Pomáha porozumieť a individualizovať ciele a spolupracovať pri diferencovaní úloh a edukačného materiálu, pomáha pri plnení zadaných úloh a tiež vytvára priestor pre učiteľa na vysvetlenie a objasnenie zadávaných úloh.

**Podporná úroveň 2. stupňa**

Cieľovou skupinou tejto úrovne sú žiaci so zvýšenými nárokmi na podporu, ktoré môžu byť prechodného charakteru, vrátane žiakov so špeciálnymi výchovno-vzdelávacími potrebami a ich zákonní zástupcovia, pedagogickí zamestnanci, okrem školského špeciálneho pedagóga, s cieľom optimalizovať a podporiť proces výchovy a vzdelávania.

Podporu poskytuje v školskom prostredí školský špeciálny pedagóg, odborní zamestnanci, školské podporné tímy v spolupráci s pedagogickými zamestnancami. Všetky činnosti na podpornej úrovni 2.stupňa sú vzájomne koordinované, ide o tímovú spoluprácu s učiteľmi a pedagogickými asistentkami pôsobiacimi na podpornej úrovni 1.stupňa. Ak škola odporučí komplexný prístup zabezpečovaný inými subjektmi alebo sú potrebné odborné činnosti, ktoré škola nedokáže zabezpečiť, dôjde k prepojeniu na vyššiu - tretiu úroveň podpory.

**Pedagogickí a odborní zamestnanci školy:**

**Školský špeciálny pedagóg – pedagogický zamestnanec podľa § 131 ods.3 zákona č. 245/2008 Z.z.**

Školský špeciálny pedagóg (ďalej len ŠŠP) koordinuje vzdelávanie žiakov so ŠVVP. Spolu so psychológmi z CPP vykonáva depistážnu činnosť už pri zápise detí do prvého ročníka. Realizuje pravidelné návštevy v triedach 1. ročníka, kde vykonáva depistáž. Vykonáva orientačnú špeciálnopedagogickú diagnostiku s cieľom identifikovať a posúdiť možné prekážky, ale aj pozitívne faktory, ktoré majú vplyv na edukáciu žiaka. Zámerom je analyzovať, vyhodnocovať a skompletizovať informácie súvisiace s edukáciou žiaka tak, aby boli využiteľné ako primárny podklad ku komplexnej diagnostike. Orientačná špeciálnopedagogická diagnostika sa v školskom prostredí sa zameriava sa na oblasť vedomostí, školských zručností, zmyslového vnímania, motoriky, rečového vývinu, laterality, oslabených čiastkových funkcií, správania a socializácie. Po konzultáciách s rodičmi žiakov, u ktorých sú rôzne vzdelávacie ťažkosti, si ich ŠŠP zaradí do starostlivosti. Školský špeciálny pedagóg zabezpečuje písomnú dokumentáciu potrebnú k odoslaniu na diagnostické vyšetrenie do školského zariadenia výchovného poradenstva a prevencie od rodičov, triednych učiteľov. Okrem orientačnej diagnostickej činnosti realizuje aj preventívnu činnosť, v ktorej sa zameriava sa najmä na prevencie porúch učenia, porúch správania, na rozvíjanie školských zručností a na posilnenie úspešnej adaptácie žiakov.

Školský špeciálny pedagóg eviduje žiakov, ktorým boli diagnostikované špeciálne-výchovno-vzdelávacie potreby(ďalej len ŠVVP), vedie a aktualizuje so žiakmi spojenú dokumentáciu a administratívu.

Pracuje so žiakmi, ktorým bola diagnostikovaná špeciálna výchovno-vzdelávacia potreba. Špeciálnou výchovno-vzdelávacou potrebou je požiadavka určená diagnostikou v zariadeniach poradenstva a prevencie na poskytnutie podporného opatrenia vo výchove a vzdelávaní žiakom. Ide o žiakov, ktorí sú v Školskom zákone 245/2008 Z.z. § 2 uvedení od písmen j) až p) alebo žiakom, ktorým zdravotný stav, sociálne podmienky, jazykové schopnosti, nadanie, správanie, kognitívne schopnosti, motivácia, emocionalita, tvorivosť alebo zručnosti vyžadujú poskytnutie podporného opatrenia. Škola vytvára pre vzdelávanie týchto žiakov podmienky na základe odporúčaní zariadenia poradenstva a prevencie prostredníctvom individuálneho vzdelávacieho programu (ďalej len IVP), vzdelávacích programov pre deti so zdravotným znevýhodnením alebo pre žiakov so zdravotným postihnutím, vzdelávacích programov zameraných na príslušné nadanie alebo na poskytovanie podporných opatrení. S príslušným IVP, alebo vzdelávacím programom konkrétneho žiaka sa oboznamujú pedagogickí zamestnanci.

 Pedagogickí zamestnanci sa oboznamujú s  dokumentáciou žiaka, s platnou legislatívou. V rámci edukačného procesu zohľadňujú momentálny psychický stav, správanie a potreby žiakov so ŠVVP, pri výchove a vzdelávaní žiakov so zdravotným znevýhodnením rešpektujú obmedzenia, ktoré sú podmienené zdravotným znevýhodnením žiaka. Na vyučovaní pracujú podľa odporúčaní v IVP a plne rešpektujú odporúčania a závery CPP a príslušného Štátneho vzdelávacieho programu.

Školský špeciálny pedagogóg sprostredkúva priamy kontakt so psychológmi, s ostatnými špeciálnymi pedagógmi a s odbornými lekármi. Pri svojej práci sprostredkováva informácie o jednotlivých žiakoch ostatným zainteresovaným pedagógom, vysvetľuje ich diagnózy, dosah diagnóz a ostatných skutočností na proces ich vzdelávania. Poskytuje metodickú podporu pedagogickým zamestnancom, ale aj metodickú podporu zákonným zástupcom žiaka, to znamená, že partnersky komunikuje s rodičmi, podáva citlivo a včasne informácie o možnostiach poskytovanej odbornej starostlivosti žiakovi.

Špeciálny pedagóg poskytuje individuálne poradenstvo a konzultácie v procese výchovy a vzdelávania žiakom, rodičom a pedagogickým zamestnancom základnej školy.

Spolupráca s rodičmi žiakov so zdravotným znevýhodnením a zdravotným postihnutím je jedným z najdôležitejších činiteľov pri prekonávaní bariér.

Špeciálny pedagogóg v škole pravidelne realizuje reedukácie so žiakmi s ťažkosťami v učení, formou individuálnych a skupinových intervencií (rozvoj čitateľských zručností, tréning jednotlivých kognitívnych čiastkových funkcií, tréning motoriky, koncentrácie pozornosti a rozvíjanie matematických predstáv. Pri reedukačných aktivitách pracuje metodikou podľa Pokornej a Zelinkovej, pri reedukácii čítania pracuje metodikou splývavého čítania. Reedukačná činnosť je prioritne zameraná na zmiernenie, elimináciu, resp. kompenzáciu prekážok vo výchove a vzdelávaní žiakov. Intervenčná činnosť má za cieľ pôsobiť na osobnosť žiaka v zmysle podpory rozvoja jeho duševného zdravia a nápravy jeho ťažkostí. V škole sa okrem žiakov s vývinovými poruchami učenia vzdelávajú aj žiaci s poruchou aktivity a pozornosti, žiaci s autizmom bez mentálneho postihnutia, žiaci s narušenou komunikačnou schopnosťou, žiaci so zdravotným oslabením, žiakov so sluchovým postihnutím. Školský špeciálny pedagóg pracuje s týmito žiakmi v triede alebo individuálne. Individuálna intervencia je zameraná na reedukáciu a rozvoj špecifických funkcií s cieľom systematickej, intenzívnej korekcie poruchy.

Školský špeciálny pedagóg v rámci krízovej intervencie zabezpečuje stabilizáciu žiaka, kolektívu na emocionálnej úrovni a vytvára priestor tvorbe stratégie na zmiernenie následkov traumy, ohrozenia;

Školský špeciálny pedagóg má vlastnú miestnosť vhodne zariadenú a vybavenú pre prácu s týmito žiakmi, kdesa v pravidelných časových intervaloch stretávajú. Špeciálna pedagogička sleduje ich vývin a podľa potreby im poskytuje špeciálnopedagogickú pomoc. V spolupráci s pedagogickými asistentkami vytvára pre žiakov rôzne špeciálne učebné a kompenzačné pomôcky, ktoré im uľahčujú učenie.

**Úlohy školského špeciálneho pedagóga:**

Práca so žiakmi:

* Školský špeciálny pedagóg zakladá, vedie, triedi a aktualizuje dokumentácie začlenených žiakov a žiakov so špeciálnymi  výchovno – vzdelávacími potrebami,
* individuálne pracuje a má v starostlivosti začlenených žiakov,
* individuálne pracuje so žiakmi  s ŠVVP – priamo pracuje so žiakmi so špecifickými vzdelávacími potrebami, na hodine je vždy len jeden žiak, hodina je zameraná na tie oblasti v ktorých majú títo žiaci deficity (technika čítania, porozumenie textu, rozvoj sluchového a zrakového vnímania, rozvoj slovnej zásoby, jazykového citu, jemnej motoriky, rozvoj číselných predstáv a pod.), písanie testov, diktátov, ústne doskúšanie, rozhovor a pod.,
* monitoruje a zachytáva poruchy učenia,
* zúčastňuje sa na vyučovaní začlenených žiakov, robí pozorovanie na vyučovaní s cieľom bližšie spoznať triedu, jednotlivých žiakov, pozoruje ich prácu na vyučovacej hodine,
* individuálne pracuje so žiakmi  so študijnými  problémami, výchovnými  problémami, problémami v správaní – určenie najvhodnejšieho postupu a spôsobu nápravy,
* určuje najvhodnejší spôsob vzdelávania žiaka– kompenzačné pomôcky, vytváranie vlastných pomôcok, cvičení upravených pre potreby dieťaťa, konzultuje s vyučujúcimi zmeny hodnotenia, viac času, nahradenie, zjednodušenie alebo vynechanie učiva , ktoré žiak nemôže zvládnuť na základe individuálneho plánu.

Práca s členmi pedagogického zboru:

* Školský špeciálny pedagóg je poradcom a pomocníkom tried a predmetových učiteľov pri vzdelávaní žiakov so ŠVVP, konzultuj s vyučujúcimi možnosti a metódy práce a hodnotenia konkrétnych detí,
* v prípade potreby pomáha predmetovým vyučujúcim a triednym učiteľom pri každoročnom vytváraní  individuálneho  vzdelávacieho plánu začlenených žiakov  z predmetov, do ktorých sa premietajú špecifické problémy žiaka vyplývajúce s jeho diagnózy,
* v prípade potreby pomáha a konzultuje s vyučujúcimi vhodnosť  testov a písomných prác pre žiakov ŠVVP,
* konzultuje s vyučujúcimi prípadné zmeny v individuálnom vzdelávacom pláne,
* úzko spolupracuje s vedením školy,
* priebežne konzultuje s triednymi učiteľmi a ďalšími vyučujúcimi  vhodnosť zvoleného prístupu a napredovanie žiaka, sleduje  efektivitu  žiakovho vzdelávania,
* poskytuje odbornú literatúru a konzultácie pre vyučujúcich, zabezpečuje prednáškovú činnosť, triednemu učiteľovi  poskytuje materiálu na zefektívnenie práce , vedomostí a rozvoj konkrétnych zručností detí
* spolupracuje so špecializovanými zariadeniami: špeciálno-pedagogickou poradňou, centrom pedagogicko-psychologického poradenstva a prevencie,
* oboznamuje sa s novými prístupmi, pomôckami a konzultuje ich využitie s jednotlivými vyučujúcimi, buduje špeciálno- pedagogickú knižnicu a zhromažďuje materiál pre prácu s deťmi (pracovné listy, cvičenia, pomôcky a pod.),
* úzko spolupracuje so sociálnou pedagogičkou, školskou psychologičkou a asistentkami v rámci podporného tímu na škole.

Práca s rodičmi:

* Odporúča rodičom diagnostikovať a rediagnostikovať žiakov,
* školský špeciálny pedagóg sprostredkováva komunikáciu medzi rodičmi žiaka s ŠVVP a školou,
* poskytuje poradenstvo a konzultácie rodičom vo vyhradených hodinách,
* konzultuje s rodičmi odchýlky vo vzdelávaní a správaní žiakov,
* konzultuje s rodičmi  najvhodnejší postup pri náprave, používanie pomôcok,
* poskytuje rady, reedukačné materiály, ktoré rodičia využijú pri príprave svojich detí na vyučovanie,
* zdôrazňuje rodičom význam prípravy na vyučovanie a význam aj  malých úspechov ich detí na posilnenie ich motivácie a sebavedomia, aby neúspech v škole nespôsobil problémy v ich správa a neovplyvnil  negatívne vzťah k učeniu ako takému,
* sleduje záujem rodičov o domácu prípravu žiakov so ŠVVP na vyučovanie,
* v prípade záujmu organizuje spoločné stretnutia pre rodičov žiakov so ŠVVP.

**Školský psychológ - odborný zamestnanec podľa § 131 ods.3 zákona č. 245/2008 Z.z.**

Školský psychológ sa v rámci individuálnej a skupinovej práce so žiakmi zameriava na orientačnú psychologickú diagnostiku, ktorá sa uskutočňuje v škole a je zameraná na oblasť kognitívneho vývinu a kognitívnych procesov, schopnosť myslenia, riešenia problému, tvorivosti, osobnostných vlastností a predpokladov, motiváciu výkonov a záujmov, sociálne vzťahy, sociálnu klímu, skupinovú dynamiku, učebné štýly žiaka, profesijnú orientáciu, Pri príprave podkladov pre kompletnú diagnostiku v CPP využíva pozorovanie v prirodzenom prostredí, diagnostický rozhovor, analýzu prác a produktov žiaka, ratingové škály, psychodiagnostické a sociometrické testy, osobnostné dotazníky, projektívne techniky.

Školský psychológ vykonáva a preventívnu činnosť prostredníctvom skupinových aktivít v triedach so zameraním na duševné zdravie a pozitívny rozvoj ich osobnosti, rôzne oblasti prevencie rizikového správania, prevenciu školských a výchovných problémov, posilnenie úspešnej adaptácie, rozvoj zručností.

Pri svojej práci v rámci intervenčnej činnosti využíva metódy arteterapie, muzikoterapie, hrovej terapie a relaxačných techník. V prípade potreby školský psychológ aktívne spolupracuje s inými odborníkmi a inštitúciami (CPP, pedopsychiater, neurológ, špeciálny pedagóg).

Školský psychológ sa zameriava na zlepšovanie sociálnej klímy školy, s cieľom eliminovať výskyt sociálno-patologických javov v školskom prostredí a zvyšovať prežívanie subjektívnej pohody tak žiakov, ako aj pedagógov. Školský psychológ pracuje so žiakmi na 1. a 2. stupni základnej školy individuálnou aj skupinovou formou, v závislosti od charakteru riešených ťažkostí.

Školský psychológ venuje pozornosť žiakom:

* ak má žiak ťažkostiadaptovať *sa* v školskom prostredí (odmieta chodiť do školy, citlivo reaguje na odlúčenie od blízkych osôb, ráno pred príchodom do školy sa u dieťaťa pravidelne objavujú psychosomatické prejavy – bolesti brucha, zvracanie, nechuť do jedla; má ťažkosti začleniť sa do kolektívu, nájsť si priateľov a pod.);
* ak má žiak úzkostné prejavy (žiak má strach zo školy, z učiteľov, zo spolužiakov, pri skúšaní prežíva trému, ktorá mu bráni podávať adekvátny výkon a iné);
* ak má žiak ťažkosti v učení (z dôvodu nízkej motivácie k učeniu, nedostatočných organizačných schopností potrebných pre prípravu na vyučovanie, oslabenej pozornosti, oslabených vôľových vlastností a hodnotovej orientácie, …),ak má žiak osobnostné ťažkosti, ktoré mu bránia zvládať nároky štúdia (nízke sebavedomie a sebaúcta, sociálna izolácia, prejavy sebapoškodzovania, prejavy pervazívnej vývinovej poruchy);
* ak sa u žiaka prejavujú ťažkosti v správaní (agresivita, konfliktné vzťahy s rovesníkmi, nerešpektovanie autorít, nerešpektovanie pravidiel školy);
* ak je podozrenie na prítomnosť šikanovania v školskom prostredí.

**Školský sociálny pedagóg – odborný zamestnanec podľa § 131 ods.3 zákona č. 245/2008 Z.z.**

Školský sociálny pedagóg je odborný pedagogický zamestnanec, ktorý sa zameriava na všetky deti, či už sa v ich živote vyskytuje nejaký problém ľahkého či závažného charakteru, alebo sú to deti bez vážnejších problémov. Orientačná sociálno-pedagogická diagnostika sa uskutočňuje v škole a je určená na odhalenie určitých javov a stanovenie prognózy vývoja skupiny, zisťovanie atmosféry v triede. Monitoruje stav všetkých detí, ich sociálneho prostredia a situácie. Prostredníctvom rozličných techník a metód vykonáva najmä primárnu prevenciu, ktorá sa orientuje na všetky deti v škole

Školský sociálny pedagóg sa zaujíma o intaktné deti, ale tiež deti pochádzajúce zo sociálne znevýhodneného prostredia, z dysfunkčných rodín, deti na okraji spoločnosti – šikanované deti, deti experimentujúce či zneužívajúce legálne a nelegálne látky (alkohol, tabak a i.).

Pomáha riešiť záškoláctvo na škole, delikvenciu a iné výchovné problémy žiakov. Školský sociálny pedagóg sa sústredí aj na deti so syndrómom CAN (syndróm týraného, zneužívaného a zanedbávaného dieťaťa).

Skupinovou prácou, ktorá prebieha v triedach, využíva techniky sociálno-psychologických výcvikov a je zameraná na jednej strane na nápravu vzťahov medzi deťmi, reguláciu konfliktov a na druhej na všestranný rozvoj osobnosti dieťaťa, na nonkognitívne (mimopoznávacie) schopnosti detí, čiže rozvíja kreativitu, kultivovanosť, socializáciu detí, ich emočnú inteligenciu, sebaponímanie a sebareflexiu či hodnotovú orientáciu.

Individuálne pracuje s deťmi zo sociálne a emocionálne znevýhodneného prostredia, s deťmi vyžadujúcimi si špeciálno-pedagogickú, psychologickú, psychiatrickú pomoc, alebo mimoriadnu zdravotnú starostlivosť. Táto práca prebieha v miestnosti školského podporného tímu, jeho súčasťou je diagnostika, rozhovory s dieťaťom, nácviky a osvojovanie si nových spôsobov správania, sebareflexia atď.  Za spolupráce s rodičom vytvára anamnézu a ponúka ďalšie odporúčania pre rodičov formou poradenstva (ako ďalej pracovať s dieťaťom) alebo vyhľadania odbornej pomoci.

Sociálny pedagóg pracuje s dieťaťom na podnet triedneho učiteľa, vychovávateľa, žiakov, zákonných zástupcov  alebo si jeho správanie a možné problémy všíma na skupinových sedeniach v triede.

Sociálny pedagóg v spolupráci so školským špeciálnym pedagógom plní úlohy v oblasti prevencie a riešenia sociálno-patologických javov u detí,  svojimi aktivitami pôsobí na pedagógov, žiakov a ich zákonných zástupcov za účelom vytvorenia pozitívnej sociálnej klímy v škole. Eliminuje alebo odstraňuje všetky nežiadúcich javov na škole a zabraňuje ich ďalšiemu zhoršovaniu.

Sociálny pedagóg spolupracuje so školským špeciálnym pedagógom, výchovným poradcom, školským psychológom, triednymi učiteľmi, asistentkami a vedením školy, s centrom pedagogicko-psychologického poradenstva a prevencie, mestskou i štátnou políciou, úradom práce, sociálnych vecí a rodiny, priamo s oddelením sociálno-právnej ochrany a sociálnej kurately.

**Školský poradca a kariérový poradca**

Úlohou školského a kariérového poradcuškoly je úzko spolupracovať s CPP Zuzkin park a Bocatiova, Košice.

Kariérový poradca poradenského zariadenia definuje ciele a stratégie plánovania výchovného a kariérového poradenstva pre daný kraj a okres a posiela ponuky rozvoja KP a VP školám. Výchovný poradca a kariérový poradca sa pravidelne zúčastňuj na stretnutiach organizovaných poradenským zariadením zameraných na výchovné a kariérové poradenstvo a spoločne usmerňujú žiakov v ich profesijnej orientácii a pri výbere adekvátnej strednej školy.

**Pedagogický asistenti**

V škole pracuje 9 pedagogických asistentov (ďalej PA). Asistenti významným spôsobom napomáhajú úspešnej edukácii žiakov so ŠVVP. Bezprostredne spolupracujú s učiteľom v triede a s pedagogickými zamestnancami školy, uľahčujú adaptáciu dieťaťa na nové učebné prostredie a pomáhajú pri prekonávaní počiatočných jazykových, kultúrnych a sociálnych bariér žiakov. Sú dôležitou súčasťou edukácie žiakov so ŠVVP. V spolupráci s vyučujúcimi a špeciálnym pedagogógom školy, pripravujú pre žiakov prehľady učiva a rôzne ďalšie učebné a kompenzačné pomôcky, ktoré napomáhajú žiakom so ŠVVP prekonať bariéry vo vyučovacom procese. Pedagogickí asistenti s pomocou špeciálneho pedagóga pomáhajú skvalitňovať vyučovací proces žiakov so zdravotným znevýhodnením, žiakov so ŠVVP. PA sú podrobne oboznámené s diagnózou žiakov so ŠVVP, z ktorej vyplývajú ich špeciálne výchovno-vzdelávacie potreby, s ich individuálnym vzdelávacím programom. Práca asistentov je špecifická v tom, že každé dieťa je iné a každé potrebuje inú pomoc. Poznajú silné a slabé stránky žiakov so ŠVVP a významným spôsobom napomáhajú ich úspešnej edukácii.

**5.3. Žiaci so špeciálnymi výchovno-vzdelávacími potrebami**

Žiak so špeciálnymi výchovno-vzdelávacími potrebami je žiak, ktorý má zariadením výchovného poradenstva a prevencie diagnostikované ŠVVP. V našej škole vzdelávame žiakov so ŠVVP so súhlasom zákonných zástupcov, ktorí požiadali, prípadne súhlasili s návrhom pedagógov, aby žiakom boli vo výchove a vzdelávaní poskytované podporné opatrenia.

Žiaci so ŠVVP sa vzdelávajú v kmeňových triedach podľa príslušného ročníka, vzdelávajú sa podľa rámcového učebného plánu našej školy pričom obsah ich vzdelávania sa v rôznej miere inšpiruje vzdelávacími programami pre jednotlivé druhy znevýhodnenia. Títo žiaci pracujú za pomoci pedagogického asistenta a tiež majú individuálne intervencie na rozvíjanie čiastkových funkcií so školským špeciálnym pedagógom. V škole máme zriadené aj špeciálne triedy pre žiakov s mentálnym postihnutím, ktorí sa vzdelávajú podľa vzdelávacieho programu pre žiakov ŠZŠ.

**Žiaci so zdravotným znevýhodnením**

Cieľom výchovy a vzdelávania žiakov so zdravotným znevýhodnením je okrem všeobecných cieľov, vychovávať a vzdelávať týchto žiakov tak, aby čo najviac rozvinuli vlastné kompenzačné mechanizmy, aby plnohodnotne vnímali, prežívali vlastný život a aby sa stali tvorcami hodnôt, ktoré vytvoria cieľavedomou činnosťou.

V našej škole vzdelávame žiakov so zdravotným znevýhodnením a žiakom so zdravotným postihnutím.

Žiakom so zdravotným znevýhodnením je žiak chorý alebo zdravotne oslabený, žiak s vývinovými poruchami, žiak s poruchou správania, žiak s poruchou aktivity a pozornosti. Žiakom so zdravotným postihnutím je žiak s mentálnym postihnutím, sluchovým postihnutím, zrakovým postihnutím, telesným postihnutím, s narušenou komunikačnou schopnosťou, s autizmom alebo ďalšími pervazívnymi vývinovými poruchami alebo s viacnásobným postihnutím. Žiakom zo sociálne znevýhodneného prostredia je žiak žijúci v prostredí, ktoré vzhľadom na sociálne, rodinné, ekonomické a kultúrne podmienky nedostatočne podnecuje rozvoj mentálnych, vôľových, emocionálnych vlastností žiaka, nepodporuje jeho socializáciu a neposkytuje mu dostatok primeraných podnetov pre rozvoj jeho osobnosti. Žiakom s nadaním je žiak, ktorý má nadpriemerné schopnosti v intelektovej oblasti, v oblasti umenia alebo športu, alebo v týchto oblastiach dosahuje v porovnaní s rovesníkmi mimoriadne výsledky alebo mimoriadne výkony a prostredníctvom výchovy a vzdelávania sa jeho nadanie cielene rozvíja.

Ak je zdravotné znevýhodnenie žiaka takého charakteru, že je mu potrebné vytvoriť špeciálne podmienky na vzdelávanie, takýto žiak má špeciálne výchovno-vzdelávacie potreby a musí byť na škole evidovaný ako žiak so špeciálnymi výchovno-vzdelávacími potrebami, za podmienky súhlasu jeho zákonného zástupcu. Potvrdenie o tom, že žiak má špeciálne výchovno-vzdelávacie potreby vydáva podľa kompetencií školské zariadenie výchovného poradenstva a prevencie. Žiak so špeciálnymi výchovno-vzdelávacími potrebami sa vzdeláva v bežnej triede základnej školy, má zabezpečené odborné personálne, materiálne, priestorové a organizačné podmienky v rozsahu a kvalite zodpovedajúcej jeho individuálnym potrebám. Ak špeciálne výchovno-vzdelávacie potreby neumožňujú žiakovi so zdravotným znevýhodnením, aby sa vzdelával podľa školského vzdelávacieho programu školy, **žiak sa vzdeláva podľa individuálneho vzdelávacieho programu (IVP)** vypracovaného v súlade s odporúčaniami zariadenia poradenstva a prevencie.

 Individuálny vzdelávací program vypracováva triedny učiteľ v spolupráci so špeciálnym pedagógom školy, pričom prihliadajú primárne na individuálne špeciálne výchovno-vzdelávacie potreby konkrétneho žiaka. Žiak môže mať špeciálne výchovno-vzdelávacie potreby počas celého vzdelávacieho cyklu alebo len počas limitovaného obdobia, čo sa posudzuje na základe výsledkov odborného vyšetrenia školského zariadenia výchovného poradenstva a prevencie. Individuálny vzdelávací program sa v priebehu školského roka môže upravovať, dopĺňať podľa aktuálnych špeciálnych výchovno-vzdelávacích potrieb žiaka. Úpravy vzdelávacieho programu sú výsledkom odborných konzultácií všetkých zainteresovaných odborníkov a oboznamuje sa s nimi aj zákonný zástupca žiaka. V ich individuálnom vzdelávacom programe škola zohľadňuje všetky druhy špeciálnych výchovno-vzdelávacích potrieb žiakov, snaží vytvárať žiakom špecifické podmienky pre úspešné rozvíjanie ich deficitov a optimalizáciu vývinu ich osobnosti. Pravidlá vzdelávania podľa IVP upravuje § 7a školského zákona. Od 1. 1. 2022 platí, že vzdelávanie podľa IVP sa realizuje s informovaným súhlasom zákonného zástupcu. Podľa § 7 ods. 1 vyhlášky č. 223/2022 Z. z. o základnej škole, kópia IVP sa poskytuje zákonnému zástupcovi.

Individuálny vzdelávací program podpisuje riaditeľ školy, triedny učiteľ, školský špeciálny pedagóg a zákonný zástupca žiaka. Žiaci so špeciálnymi výchovno-vzdelávacími potrebami sú hodnotení podľa Prílohy č. 2 k metodickému pokynu č. 22/2011 - Zásady hodnotenia žiaka so zdravotným znevýhodnením začleneného v základnej škole.

Pedagogickí zamestnanci

* sa oboznamujú s pedagogickou dokumentáciou žiaka, s platnou legislatívou,
* v rámci edukačného procesu zohľadňujú momentálny psychický stav, správanie a potreby žiakov so ŠVVP pri výchove a vzdelávaní žiakov so zdravotným znevýhodnením rešpektujú obmedzenia, ktoré sú podmienené zdravotným znevýhodnením žiaka,
* na vyučovaní pracujú podľa odporúčaní v IVP,
* plne rešpektujú odporúčania a závery CŠPP a CPP a príslušného Štátneho vzdelávacieho programu,
* pedagogickí zamestnanci spolupracujú so špeciálnym pedagógom, asistentkami učiteľa pri skvalitňovaní podmienok výchovy a vzdelávania žiakov so ŠVVP.

**Žiaci s vývinovými poruchami učenia (ďalej VPU):**

Ciele výchovy a vzdelávania žiakov s VPU (s dyslexiou, dysgrafiou, dysortografiou, dyskalkúliou, dyspraxiou) plnia rovnaké ciele ako ostatní žiaci školy. V prípade potreby všetky osobitosti upravujú ich individuálne vzdelávacie programy.

VPU majú individuálny charakter a vznikajú na podklade dysfunkcií centrálnej nervovej sústavy. Sú jedným z druhov narušenej komunikačnej schopnosti ako narušenie grafickej stránky reči. V klinickom obraze špecifických VPU sa okrem špecifických ťažkostí v osvojovaní si čítania, písania, pravopisu a matematických schopností vyskytujú aj ďalšie poruchy a dysfunkcie (všetky súčasne vidíme zriedka):

* deficity v poznávacích schopnostiach,
* deficity v jazykových schopnostiach,
* deficity v exekutívnych funkciách: v pozornosti, plánovaní a monitorovaní vlastnej aktivity,
* percepčno-motorické deficity,
* deficity v jemnej motorike a koordinácii,
* ťažkosti s orientáciou v čase a priestore,
* hyperaktivita, impulzivita.

Vo výchovno-vzdelávacom procese učiteľ zohľadňuje špecifiká osobnosti a poznávacích procesov žiaka s VPU, ktoré môžu byť prítomné, napr.:

* ťažkosti pri niektorých myšlienkových operáciách,
* pomalé tempo zapamätávania a narušenie pamäti,
* motorická instabilita,
* nedostatky vo vývine psychomotorických zručností,
* znížená miera koncentrácie a vytrvalosti pozornosti,
* neadekvátne emocionálne reakcie,
* zvýšená unaviteľnosť,
* znížená sebadôvera,
* nerovnomerné výkony a i.

K zmierneniu prejavov a dôsledkov vyššie uvedených negatívnych vplyvov na vzdelávanie v triede zabezpečí učiteľ žiakovi nasledujúce podmienky:

* umiestni žiaka v triede tak, aby mohol vnímať výklad učiteľa všetkými zmyslami,
* do lavice posadí žiaka s takým spolužiakom, ktorý bude schopný a ochotný v prípade potreby pomôcť,
* k práci so žiakom prizve školského špeciálneho pedagóga,
* pracovný postup vo výchovno-vzdelávacom procese konzultuje so špeciálnym pedagógom,
* pri práci so žiakom používa vhodné pomôcky (po dohode so špeciálnym pedagógom) a učí ho s nimi pracovať aj samostatne,
* ďalšie podmienky plní podľa konkrétnych odborných odporúčaní (zo školského poradenského zariadenia a školského špeciálneho pedagóga).
* pri potrebe navýšenia časovej dotácie v oblastiach, v ktorých nepracuje žiak prirodzene rýchlym tempom, dopriať viac času na spracovanie úloh, aby došlo k prejaveniu nadobudnutých vedomostí.

Pre porozumenie a osvojenie preberaného učiva učiteľ:

* Pri potrebe viackrát zadanie zopakuje alebo ho pretransformuje do inej podoby, aby došlo k jeho porozumeniu,
* používa krátke a jasné inštrukcie. Otázky a úlohy zadáva tak, aby žiak mohol odpovedať jednoznačne,
* podporuje žiaka v jeho výkonoch, rozvíja nadobudnuté vedomosti a utvrdzuje tie, ktoré už vie. Pokúsi sa mu opätovne vysvetliť tie, v ktorých si nie je istý, aby nedochádzalo len k mechanickému naučeniu, ale aj tendencii naučené použiť,
* hodnotí vždy iba to, čo žiak zvládol vypracovať, nie to, čo nevypracoval,
* ocení snahu, aj keď výsledok práce nezodpovedá našim predstavám, ocení akékoľvek drobné pokroky v čítaní a v pravopise,
* za neúspech učiteľ žiaka nekarhá. Hodnotenie a klasifikácia majú pôsobiť povzbudivo,
* žiaka vopred informuje, čo od neho budeme vyžadovať, z čoho bude hodnotený, nech nie jeho výkon negatívne ovplyvnený,
* v prípade, že sa žiak nevyhne písomnému skúšaniu, poskytne mu podľa potreby na vypracovanie písomných úloh viac času ako je obvykle. Žiak by mal mať povolené používať didaktické pomôcky, technické pomôcky, kompenzačné pomôcky, upravené materiály, špeciálne pracovné listy a učebnice a iné (diktafón, notebook, gramatické tabuľky, pravidlá slovenského pravopisu, diktát pripravený ako doplňovačka, odkopírované poznámky od spolužiakov, dyslektické (čítacie) okienko, dyslektická tabuľka, a i.),
* v prípade písomných prác (aritmetických výpočtov) poskytne čistý papier na pomocné výpočty,
* dlhšie učivo je rozdelí na niekoľko ucelených kratších častí, pedagóg vedie vyučovaciu hodinu interaktívne, zapája žiaka do výkladu, dáva mu otázky,
* verbálne vysvetľovanie vhodne dopĺňa ilustráciami, zvýrazní kľúčové slová farebne, používa obrázky a iné názorné pomôcky. Zložitejšie postupy, kľúčové slová je vhodné napísať v bodoch na tabuľu. Nové pojmy vždy vysvetľovať a objasňovať v rôznych súvislostiach, nadväzovať na skúsenosti žiak,
* používa efektívne stratégie učenia, pre porozumenie a osvojenie preberaného učiva,
* nové učivo usporiada po krokoch, postupuje od jednoduchého k zložitejšiemu,

Poskytuje žiakovi dostatok možností na precvičovanie a osvojenie učiva,

Vždy, keď je to potrebné, konzultuje učiteľ rozsah učiva so špeciálnym pedagógom/príp. školským logopédom,

* prihliada na znížený grafický prejav vo všetkých predmetoch,
* nedáva žiakovi písať rozsiahle zápisy, inak sa úroveň grafického prejavu zníži natoľko, že budú poznámky nepoužiteľné – vhodné je dať žiakovi písať len časť textu, ostatné mu umožniť odkopírovať od spolužiakov alebo mu poskytnúť vopred predtlačený text,
* používa efektívne stratégie učenia,
* pracuje s námetom v takom rozsahu, ktorý je primeraný veku a mysleniu žiaka v individuálnych prípadoch konzultuje rozsah učiva so špeciálnym pedagógom,
* pri vyučovaní využíva skúsenosti žiaka a nadväzuje na ne,
* nové pojmy vždy vysvetlí a objasní ich v rôznych súvislostiach,
* využíva názorný materiál a poskytuje žiakovi možnosť manipulácie s ním,
* nové učivo usporiada po krokoch a dodržiava postupnosť od jednoduchého k zložitejšiemu,
* systematicky sa venuje žiakovi individuálne, aby žiak postupne preberal celé učivo,
* poskytne žiakovi dostatok možností na precvičovanie a osvojenie učiva,
* priebežne si overuje ako žiak porozumel učivu alebo úlohe,
* pri skúšaní a overovaní vedomostí žiaka volí formu písanú, ústnu i praktickú –
* Uprednostňuje tú formu, ktorú v aktuálnom čase, prípadne aj pre konkrétny druh úloh odporúča školské poradenské zariadenie,
* otázky a úlohy zadáva tak, aby žiak mohol odpovedať jednoznačne,
* pri skúšaní a hodnotení žiaka si overí či žiak porozumel zadanej úlohe,
* umožní, aby asistent a školský špeciálny pedagóg mohol pracovať na vyučovacej hodine individuálne so žiakom, paralelne s vyučujúcim učiteľom.

Žiaci s vývinovými poruchami učenia v škole používajú pomôcky:

* pravidlá slovenského pravopisu, rôzne gramatické tabuľky (žiak ich môže mať k dispozícii kedykoľvek počas vyučovacej hodiny), tabuľka malej a veľkej násobilky, číselná os, prehľad vzorcov, matematické, fyzikálne, chemické tabuľky, atlas, slovník, ilustrácie, kartičky so slabikami, názorné pomôcky,
* kompenzačné pomôcky:dyslektické (čítacie) okienko (text sa postupne odkrýva a číta nahlas po slabikách), dyslektická tabuľka (pomocou farebného odlíšenia a prehľadného usporiadania rozdelenia hlások sa uplatňujú gramatické pravidlá o tvrdých, mäkkých spoluhláskach a slabikách, o vybraných slovách), obrázková abeceda, písmená na kockách, špeciálna lavica so sklopnou doskou na čítanie, gymnastická lopta, ďalšie pomôcky odporúčané poradenským zariadením,
* v triede dbať, aby žiak využíval kompenzačné pomôcky, umiestniť ho na miesto, kde nie je rušený spolužiakmi. Nie každý žiak potrebuje používať všetky uvedené pomôcky, vždy je však potrebný individuálny prístup k žiakovi a individualizácia metód na uľahčenie učenia sa žiakov,
* pri potrebe kompenzačných pomôcok diskutovať aj so žiakom, do akého rozsahu sú pre neho potrebné v jednotlivých predmetoch.

Pri vzdelávaní žiaka s VPU je nevyhnutná úzka spolupráca školy a rodiny, vytvorenie atmosféry spoločnej zodpovednosti a ujasnenia cieľov i postupov vedúcich k ich dosiahnutiu. V priebehu nižšieho sekundárneho vzdelávania je potrebné pomôcť žiakovi s VPU pri jeho profesionálnej orientácii a tým prispieť k jeho úspešnému sociálnemu začleneniu

**Žiaci s autizmom bez mentálneho postihnutia**

Hlavnými cieľmi primárneho a nižšieho sekundárneho vzdelávania žiakov s autizmom alebo ďalšími pervazívnymi vývinovými poruchami (bez mentálneho postihnutia) sú rozvinuté kľúčové spôsobilosti (ako kombinácie vedomostí, spôsobilostí, skúseností a postojov) na úrovni, ktorá je pre nich osobne dosiahnuteľná a maximálne možné integrovanie do spoločnosti. Plnia porovnateľné ciele vzdelávania ako ostatní žiaci základných škôl na primárnom a nižšom sekundárnom stupni vzdelávania.

Žiaci postupujú podľa odporúčaní centier špeciálno-pedagogického poradenstva, ktoré sú zapracované do ich individuálnych vzdelávacích programov.

Všeobecné odporúčania pre postup učiteľa žiaka s autizmom bez mentálneho postihnutia vo výchovno-vzdelávacom procese:

* žiak občas potrebuje status sociálneho voľna,
* pomáha štruktúrované učenie,
* dôsledná fyzická organizácia, časový rozvrh, individuálny prístup a

rutina sú hlavné aspekty štruktúry,

* využívať pozitívne metódy, pri ktorých sa dieťa s autizmom pomocou ,
* vypracovaného systému odmien učí komunikovať a vytvára si správne návyky,
* rešpektovanie sekundárnych dopadov diagnózy – narušený vývin reči, ťažkosti v motorike,
* plné rešpektovanie potreby pohybu po triede,
* v prípade potreby má možnosť žiak vzdelávať sa alebo relaxovať mimo kolektívu triedy so školským špeciálnym pedagógom.

**Žiaci s narušenou komunikačnou schopnosťou (NKS)**

 Žiaci základných škôl a tried pre žiakov s NKS plnia rovnaké ciele vzdelávania ako ostatní žiaci základných škôl na primárnom a nižšom sekundárnom stupni vzdelávania.

Všeobecné odporúčania pre postup učiteľa žiaka s NKS vo výchovno-vzdelávacom procese pre učiteľa:

* akceptovať problémy žiaka spojené s jeho narušenou komunikačnou schopnosťou a rešpektovať špecifiká jeho osobnosti,
* rešpektovať správanie žiaka spôsobené jeho narušením,
* podporovať a taktne usmerňovať jeho spôsoby sebarealizácie,
* povzbudzovať žiaka a vytvárať príležitosti pre jeho pozitívne hodnotenie.
* stimulovať rozvíjanie tých schopností, ktoré v dôsledku narušenia nie sú dostatočne vyvinuté,
* podporovať všetky snahy žiaka o ústnu i písomnú komunikáciu a viesť ku komunikatívnosti i ostatných spolužiakov,
* poskytovať žiakovi podnety na hodnotiace myslenie a viesť ho k primeranému

sebahodnoteniu,

* viesť žiaka k samostatnosti a pozitívnym prístupom zvyšovať jeho sebadôveru,
* klásť na žiaka primerané požiadavky, nezľavovať v nárokoch a neoslobodzuje ho od činností, ktoré môže s individuálnou pomocou učiteľa alebo spolužiakov zvládnuť,
* zachovávať diskrétnosť o problémoch žiaka s NKS a nereferovať o nich pred inými žiakmi, či rodičmi,
* rozvíjať aj neverbálne zručnosti (orientácia, pamäť, jemná motorika, grafomotorika, sluchové a zrakové funkcie),
* dávať pozor na preťaženie, psychickú únavu žiaka, poskytovať pravidelné prestávky na oddych, relax mimo lavice/triedy,
* ideálny je menší detský kolektív,
* zadávať stručné slovné pokyny v poradí, v akom majú byť vykonané, viackrát zopakovať inštrukciu,
* ponechať dostatok času na porozumenie,
* preformulovať, parafrázovať inštrukcie, používať jasné, priame požiadavky.
* používať aktívne slovné väzby namiesto pasívnych ako aj kratšie, jednoduché vety,
* overovať porozumenie zadania úloh priebežne počas žiakovej práce.
* podporovať žiaka v tom, aby požiadal o vysvetlenie keď nerozumie,
* spomaliť tempo reči- žiaci s oslabením vo verbálno – akustickej pamäti potrebujú viac času na súčasné spracovanie fonologického a sémantického aspektu slov v prúde reči,
* akceptovať pretrvávanie narušenej komunikačnej schopnosti žiaka ako v jeho rečovom prejave, tak aj v čítaní, kde pretrváva fonologická porucha, substitúcie, asimilácie hlások a artikulačná neobratnosť, kde žiak prispôsobuje výslovnosť pre neho ľahšie vysloviteľnej hláske – z toho môžu vyplývať chyby v čítaní i v písaní,
* akceptovať nedostatky vo verbálnom vyjadrovaní žiaka – hľadať iné náhrady – výber viacerých možností odpovedí, v čo najväčšej miere podporovať verbálne vyjadrovanie žiaka vizualizáciou učiva prostredníctvom obrázkového materiálu, použitím pojmových máp, nápovedných tabuliek s daným precvičovaným gramatickým javom,
* pomôcť s formuláciami (poskytnúť sémantické ako aj fonetické nápovede),
* slovné odpovede brať citlivo, poskytnúť dostatok času, príp. ponúknuť slová, ktoré môže žiak použiť. Netrvať na presnom znení odpovede,
* pri dysgramatizme poskytnúť správny tvar slova, používať pomocné otázky, či osnovu,
* nehodnotiť vonkajšiu stránku prejavu, zamerať sa na obsah,
* rozvíjať slovnú zásobu, tvorbu viet, naratívne schopnosti, konverzačné schopnosti, fonematickú diferenciáciu, akusticko-verbálnu pamäť,
* slovné odpovede brať citlivo, poskytnúť dostatok času, príp. ponúknuť slová, ktoré môže žiak použiť. Netrvať na presnom znení odpovede. Ak si žiak nevie vybaviť správne slovo, napovedať mu opísaním významu slova, príp. prvou hláskou či slabikou,
* v písanom prejave nehodnotiť zámeny hlások, nesprávne gramatické tvary slov, nesprávne časovanie a skloňovanie,
* efektívne pre žiakov s dysfáziou sú online cvičenia, práca na počítači, edukačné webové portály,
* pri písomnom skúšaní preferovať test – doplnenie, výber správnej odpovede, maximálne jedno či dvojslovnú odpoveď, nevyžadovať od žiaka celé vety. Vynechať alebo aspoň redukovať časovo limitované skúšky (päťminútovky).
* využívať pojmové mapy alebo grafy,
* cudzí jazyk hodnotiť slovne, zamerať sa na frázy a konverzačné zručnosti, neľpieť na gramatických pravidlách, akceptovať foneticky správne napísané slová, využívať vizuálnu podporu pri výučbe,
* citlivo pristupovať ku klasifikácii a k pedagogickému hodnoteniu.

Pre porozumenie a osvojenie preberaného učiva učiteľ:

* pracuje s námetom v takom rozsahu, ktorý je primeraný veku a mysleniu žiaka,
* učiteľ konzultuje rozsah učiva so špeciálnym pedagógom,
* pri vyučovaní využíva skúsenosti žiaka a nadväzuje na ne,
* nové pojmy vždy vysvetlí a objasní ich v rôznych súvislostiach,
* využíva názorný materiál a poskytuje žiakovi možnosť manipulácie s ním,
* nové učivo usporiada po krokoch a dodržiava postupnosť od jednoduchého k zložitejšiemu,
* systematicky sa venuje žiakovi individuálne, aby žiak postupne preberal celé učivo,
* poskytne žiakovi dostatok možností na precvičovanie a osvojenie učiva,
* priebežne si overuje ako žiak porozumel učivu alebo úlohe,
* pri skúšaní a overovaní vedomostí žiaka volí formu písanú, ústnu i praktickú,
* uprednostňuje tú formu, ktorú v aktuálnom čase, prípadne aj pre konkrétny druh úloh
* odporúča školské poradenské zariadenie,
* otázky a úlohy zadáva tak, aby žiak mohol odpovedať jednoznačne,
* pri skúšaní a hodnotení žiaka si overí či žiak porozumel zadanej úlohe,
* umožní, aby školský špeciálny pedagóg mohol pracovať na vyučovacej hodine individuálne so žiakom, paralelne s vyučujúcim učiteľom.

Žiaci s narušenou komunikačnou schopnosťou používajú v ZŠ pomôcky:

* logopedické hry, pomôcky na precvičenie výslovnosti hlások súbory obrázkov, obrázkový slovník, riekanky, obrázková abeceda, písmená na kockách, kobercové písmenká, písmenkové bludiská, čitateľské tabuľky, stimulačné pomôcky podnecujúce k rečovému prejavu - hračky, Lego Dacta, spoločenské hry vyžadujúce komunikáciu, súbory obrázkov, riekanky, logopedické maľovanky, hry s kartami, kockami, paličkami, žetónmi, tabuľkami,, guľôčkové labyrinty, kalendár, hodiny, motivačné pomôcky na podporu spolupráce s učiteľom, pomôcky na odpútanie pozornosti od vlastného hovoreného prejavu, názorné pomôcky (zrkadlo). Nie každý žiak potrebuje používať všetky uvedené pomôcky, vždy je však potrebný individuálny prístup k žiakovi a individualizácia metód na uľahčenie učenia sa žiakov.

Pri vzdelávaní žiaka s NKS je nevyhnutná úzka spolupráca školy a rodiny, vytvorenie

atmosféry spoločnej zodpovednosti a ujasnenia cieľov i postupov vedúcich k ich dosiahnutiu.

**Žiaci so sluchovým postihnutím**

 Žiaci so sluchovým postihnutím plnia rovnaké ciele vzdelávania ako ostatní žiaci základnej školy na primárnom a nižšom sekundárnom stupni vzdelania. Hlavným cieľom je, aby žiaci so sluchovým postihnutím nadobudli rozvinuté kľúčové spôsobilosti (kompetencie) primerané veku a individuálnym osobitostiam žiakov, ktoré vyplývajú zo sluchového postihnutia žiaka. Všeobecné ciele vzdelávania v jednotlivých vzdelávacích oblastiach a kompetencie sa prispôsobujú individuálnym osobitostiam žiakov so sluchovým postihnutím v takom rozsahu, aby výsledky žiaka so sluchovým postihnutím zodpovedali profilu absolventa primárneho a nižšieho sekundárneho stupňa vzdelania s prihliadnutím na sluchové postihnutie žiaka. Cieľom výchovy a vzdelávania žiakov so sluchovým postihnutím je, okrem všeobecných cieľov, vychovávať a vzdelávať týchto žiakov tak, aby nadobudli primerané komunikačné kompetencie, osobnostné kvality, reedukačné a kompenzačné kompetencie a stali sa tvorcami hodnôt, ktoré vytvoria cieľavedomou činnosťou. Získaním primeraných komunikačných, reedukačných a kompenzačných kompetencií si žiaci so sluchovým postihnutím rozvinú svoju osobnosť, osvoja kultúrne hodnoty a vybudujú nezávislú existenciu.

Žiak primárneho a nižšieho sekundárneho stupňa vzdelania so sluchovým postihnutím si má osvojiť kľúčové kompetencie (spôsobilosti) s prihliadnutím na jeho sluchové postihnutie. V oblasti sociálnych komunikačných kompetenci s prihliadnutím na druh a stupeň sluchového postihnutia dokáže žiak primerane komunikovať v slovenskom a v jednom cudzom jazyku. V ďalších oblastiach primárneho a nižšieho sekundárneho stupňa vzdelania s prihliadnutím na druh a stupeň sluchového postihnutia si žiak osvojuje aj tieto kompetencie: v oblasti kompetencií (spôsobilostí) riešiť problémy - vníma a sleduje problémové situácie v škole a vo svojom najbližšom okolí, ktoré vyplývajú aj zo sluchového postihnutia, adekvátne svojej úrovni navrhuje riešenia podľa svojich vedomostí a skúsenosti z danej oblasti. V oblasti sociálnych a personálnych kompetencií (spôsobilostí) vie primerane veku používať svoje kompenzačné schopnosti. V oblasti pracovných kompetencií si žiak dokáže stanoviť ciele s ohľadom na svoje profesijné záujmy a s prihliadnutím na sluchové postihnutie, kriticky hodnotí svoje výsledky a aktívne pristupuje k uskutočneniu svojich cieľov. V oblasti kompetencií (spôsobilosti) smerujúce k iniciatívnosti a podnikavosti dokáže využívať technické komunikačné pomôcky a technológie, ktoré mu pomáhajú prekonať komunikačnú bariéru. Úroveň rozvinutosti kľúčových kompetencií žiaka so sluchovým postihnutím tvorí základný predpoklad pre prekonanie negatívnych dôsledkov sluchového postihnutia pre ďalší rozvoj v následných stupňoch vzdelávania resp. úspešnú inklúziu.

Pomôcky, ktoré žiaci so sluchovým postihnutím môžu používať v ZŠ:

* načúvací aparát - podľa spôsobu aplikácie: neimplantovaný ,implantovaný,špeciálne zariadenie na prenos zvuku, názorný materiál (obrazy, grafy, predmety), bežné vizuálne didaktické pomôcky využívané vo vyučovacom procese, pripravené pomôcky pomocou učiteľa, ŠŠP, PA, poznámky a pracovné texty pripravené vopred, aby si ich žiak vopred prečítal a počas výkladu sa mohol sústrediť na odzeranie z úst učiteľa, otáčaciu stoličku, nástenné hodiny. Nie každý žiak potrebuje používať všetky uvedené pomôcky, vždy je však potrebný individuálny prístup k žiakovi a individualizácia metód na uľahčenie učenia sa žiakov.

**Žiaci s poruchami aktivity a pozornosti**

 Žiaci s poruchami aktivity a pozornosti plnia rovnaké ciele výchovy a vzdelávania ako ostatní žiaci na primárnom stupni vzdelávania a na nižšom strednom stupni vzdelávania.

Špecifickým cieľom vzdelávania žiakov s poruchami aktivity a pozornosti je reedukácia

a korekcia prejavov v učení a správaní, ktoré sú dôsledkom diagnostikovaného zdravotného znevýhodnenia ako aj tréning požadovaných vzorov, foriem správania a následne aj reedukácia vlastností vo vzťahu k učeniu.

 Základom pre špecifický postup pri vzdelávaní žiakov s poruchou aktivity a pozornosti je vytvorenie pozitívneho vzťahu medzi pedagógom a žiakom. Vzdelávanie žiaka s poruchou aktivity a pozornosti si vyžaduje podľa potreby koordinovaný tímový prístup učiteľa, školského špeciálneho pedagóga a pedagogického asistenta.

**ADD**- je vývinová porucha pozornosti s normálnou aktivitou, bez hyperaktivity (syndróm deficitu pozornosti).

**ADHD**– je vývinová porucha charakterizovaná veku dieťaťa neprimeraným stupňom pozornosti, rozptýlenou pozornosťou s hyperaktivitou,

* porucha pozornosti spojená s hyperaktivitou a impulzivitou,
* porucha pozornosti a koncentrácie spojená s agresivitou,
* porucha pozornosti a koncentrácie bez agresivity.

Žiaci s poruchami aktivity a pozornosti môžu používať v ZŠ pomôcky:

* v triede na viditeľnom mieste režim dňa, časový harmonogram aktivít pre daný deň, osnovu učiva, ktoré sa má žiak naučiť, slúchadlá na stlmenie okolitých zvukov pri samostatnej práci (na určitý čas), diktafón, semafor (červené svetlo znamená stop nevhodnému správaniu), prípadne ďalšie pomôcky (kompenzačné, špeciálne učebné) podľa odporúčania poradenského zariadenia. Na lavici počas vyučovania má k dispozícii len tie učebné pomôcky, ktoré momentálne potrebuje. Potrebná je ostražitosť pri používaní ostrých predmetov na vyučovaní (nožničky, kružidlá), po použití by ich mal žiak, alebo vyučujúci uložiť na bezpečné miesto.

V triede je vhodné vytvoriť relaxačné miesto pre žiaka. Ak žiak svojím správaním vážne a sústavne narúša vyučovanie, prípadne jeho správanie ohrozuje iných žiakov, učiteľa alebo jeho samého, je možné vyučovanie alebo jeho časť realizovať individuálne, v inej miestnosti, kde dočasne úlohu učiteľa preberie ŠŠP.

Pre porozumenie a osvojenie preberaného učiva úlohou učiteľa je:

* zostaviť jasný rozvrh činností a napísať pre každého zrozumiteľne krátke pravidlo správania sa v škole alebo mimo nej,
* každú mimoškolskú aktivitu je dobré vopred oznámiť a prediskutovať so žiakmi (hyperaktívny žiak sa musí na to pripraviť a zamerať). Každú zmenu oznámiť pokojne,
* používať priame, krátke a výstižné vety (aj príkazy a inštrukcie musia byť jasné a jednoduché). Dôležité pokyny posilniť pomocou vizuálneho alebo telesného kontaktu,
* pri rušivom a neprimeranom správaní žiaka by mal učiteľ zostať pokojný a nezvyšovať hlas. Lepšie je počkať, až sa žiak upokojí, a potom problém predebatovať.
* pri nevhodnom reagovaní navrhnúť alternatívy- poradiť mu, ako by mohol reagovať inak,
* nezapisovať žiakovi poznámky typu.....žiak vyrušoval na hodine, zabudol si pomôcky, zabával sa, vrtel sa.....všetky dané ukazovatele vyplývajú z jeho diagnózy,

Pri silnom nepokoji na vyučovaní je možné zaradiť uvoľňovacie sekvencie pomocou hier zameraných na telo,

* nie sú vhodné bleskovky a päťminútovky,
* organizovať prácu žiakov v menších skupinách,
* dôležité úlohy nenechávať na posledné vyučovacie hodiny. Dôležitý výklad učiva podať v prvých 20 minútach,
* nechať radšej žiaka urobiť jednu časť práce správne, než celú s chybami.
* zadávať kratšie úlohy postupne, radšej než jednu dlhú,
* odmeňovať aj pohotovosť a snahu, nie len výsledok,
* cez prestávky je vhodné umožniť pohybové aktivity (napr. na chodbe),
* venovať pozornosť vzťahom medzi žiakmi – chrániť žiaka , aby sa nestalo triednym šašom, „blbcom“ alebo obetným baránkom,
* buďte pozorní pri práci žiaka – pozornosť si vyžiadajte alebo smerom k žiakovi odkomunikujte oslovením, ľahkým dotykom, prikývnutím, úsmevom,
* žiak sa musí učiť tak, aby sa súčasne niečomu priučili aj ostatní, má čítať nahlas (ak mu to nespôsobuje stres), má sám zreprodukovať učebnú látku spolužiakom,
* učiť žiakov dávať pozor na neverbálne podnety, aby lepšie udržali pozornosť, poskytovať im často spätnú väzbu o ich správaní – aj pozitívnu,
* keď žiak poruší pravidlo, nereagovať s posmechom alebo rozčúlene. Spýtať sa žiaka , aké pravidlo bolo porušené, ak je treba, formulovať ho ešte raz. Potom zvoliť vhodnú metódu, ktorá by mala byť účinná a okamžitá. Dlho už potom o ňom nehovoriť,
* ako trest nesmie byť nič, čo „zablokuje“ životne dôležité potreby žiaka - napr. pohyb cez prestávky je dôležitý, dodatočné úlohy, ktoré vyžadujú pozornosť,
* vhodný je systém bodov, jeho pravidelné vyhodnocovanie a jasné odôvodnenie.
* pokiaľ možno vylúčiť všetky vedľajšie rušivé podnety. Vhodné je žiaka posadiť do blízkosti učiteľa, na dohľad. Poprípade s pokojnejším spolužiakom tak, aby mal v zornom poli čo najmenej rušivých podnetov,
* počas vyučovania mať na lavici k dispozícií len pomôcky, ktoré momentálne potrebuje,
* žiak s ADHD má problém s udržaním poriadku a učebnými schopnosťami. Je potrebné zaistiť, aby si správne zaznamenával úlohy, usporiadal pracovný priestor a pomôcky,
* Oddychom je pohybové uvoľnenie. Nenútiť žiaka do úplného kľudu. Dovoliť mu pri práci kľačať, stáť alebo meniť polohu. V školskej triede ho umiestniť tak, aby nerušil ostatných žiakov. Žiaka s ADHD je nevhodné trestať zákazom pobytu vonku (možnosť „vybehať sa“ je pre takéhoto žiaka základnou potrebou).
* Školské skúšanie a práce, ktoré budú hodnotené/klasifikované, by sa mali diať iba za dobrého sústredenia a dobrej spolupráce žiaka, a to len v prvej polovici vyučovacieho času a na začiatku jednotlivých vyučovacích hodín.
* Pri slovnom skúšaní sa odporúča skúšať žiaka kratšie a radšej dva krát. Ak žiak píše písomnú prácu, je vhodné rozdeliť ju podľa potreby na viac kratších častí.
* Nepripustiť, aby vznikol pocit menejcennosti pri stále opakovaných neúspechoch v súťaži s druhými žiakmi, ani pocit výnimočnosti pri zvláštnom vedení, ktoré mu učiteľ poskytuje.
* Snažiť sa upriamiť pozornosť žiaka ešte skôr, ako ho bude potrebné dôrazne napomenúť (napríklad letmý dotyk).
* Stanoviť pre žiaka primerané krátkodobé ciele, ktoré je žiak schopný splniť v reálnom časovom termíne.
* Potrebné je jednoznačné vedenie - zo správania je potrebné dôsledky vyvodzovať okamžite.
* V rámci priebežného hodnotenia je vhodné využívať rôzne formy hodnotenia, nielen klasické známkovanie (percentá, vyznačenie jednotlivých chýb, slovné hodnotenie),
* vymedzenie hraníc a dodržiavanie všeobecných školských či triednych pravidiel (žiak by mal dopredu vedieť, aké následky má ich porušovanie),
* vysvetliť žiakom, prečo je pre nich preberaná látka dôležitá, využívať farebné písacie potreby na tabuľu, pracovať s grafmi, mapami, názornými ukážkami, používať počítačové prezentácie,
* vyučovaciu hodinu obohacovať aj o tímové aktivity – rozdelenie triedy na skupinky a následne zadanie úloh,
* pravidelná kontrola vyhotovených domácich úloh a poznámok v zošite, na záver vyučovania prekontrolovať úlohy zadané v priebehu vyučovacej hodiny,
* využiť prebytok energie u žiaka – zapájať ho do školských žiackych projektov, mimo-školských aktivít, zadávať mu rôzne typy nie veľmi zložitých úloh alebo stručne precvičovať prebraté učivo,
* vyhýbať sa direktívnemu prístupu a príkazom či zákazom, namiesto toho sa skúsiť so žiakom pokojne porozprávať a vysvetliť mu, čo sa od neho očakáva,
* pri hodnotení správania je efektívnejšie pozitívne hodnotiť dobré správanie sa žiaka ako trestať nežiaduce prejavy v správaní,
* poskytnúť žiakovi viac podpory, porozumenia, snažiť sa vytvoriť vzťah plný dôvery.
* odmeňovať dobrú prácu a udržať pozornosť pochvalou,
* v rámci vyučovacej hodiny zahrnúť viacero rôznorodých aktivít, ktoré upútajú pozornosť žiaka,
* uistiť sa, či žiak sleduje výklad učiteľa, napr. udržiavať s ním častejší očný kontakt,
* upútať pozornosť žiaka jeho aktívnym vtiahnutím do vyučovacieho procesu, napr. požiadať ho o pomoc pri rozdávaní pomôcok, písaním kľúčových slov na tabuľu.
* častejšie striedanie činností,
* jasná štruktúra vyučovania. Predvídateľné a dôsledné správanie pedagóga,
* častý nácvik žiadúceho správania, názorné predvádzanie správneho postupu pri plnení rutinných úloh a príležitostné opakovanie požiadaviek a pravidiel,
* jasne a spravodlivo stanoviť dôsledky nežiadúceho správania. Venovať dostatok času vysvetleniu toho, čo je v triede prijateľné a čo nie,
* oddeliť správanie, ktoré sa nám nepáči od samotnej osoby žiaka - „Nepáči sa mi, keď robíš.......“ namiesto „Si zlý!!“,
* pomôcť žiakovi nájsť prostriedok, ktorým môže redukovať aktuálne prežívané napätie, hnev (napr. dovoliť mu kresliť, modelovať z plastelíny).
* upozorniť žiaka , že s ním nechceme bojovať, ukázať mu rešpekt a pomôcť mu nájsť spôsob, ako získať pocit dôležitosti, uznania primeraným spôsobom.
* učiteľ alebo triedny učiteľ zváži, či je nevyhnutné vhodným, taktným spôsobom vysvetliť ostatným žiakom v triede špecifický prístup v hodnotení žiaka s poruchou správania.
* poskytnúť žiakovi viac podpory, porozumenia, snažiť sa vytvoriť vzťah plný dôvery.

**Žiaci zo sociálne znevýhodneného prostredia**

Sociálne znevýhodnené prostredie je ako prostredie, ktoré vzhľadom na sociálne a jazykové podmienky nedostatočne stimuluje rozvoj mentálnych, vôľových a emocionálnych vlastností jednotlivca, nepodporuje jeho efektívnu socializáciu a neposkytuje dostatok primeraných podnetov pre rozvoj osobnosti.

Takéto prostredie spôsobuje sociálno-kultúrnu depriváciu, deformuje intelektuálny, mravný a citový rozvoj jednotlivca.

Sociálne znevýhodnené prostredie je pre žiaka rodina:

* ktorej sa poskytuje pomoc v hmotnej núdzi a príjem rodiny je najviac vo výške životného minima,
* v ktorej aspoň jeden z rodičov alebo osoba, ktorej je dieťa zverené do osobnej starostlivosti patrí do skupiny znevýhodnených uchádzačov o zamestnanie;
* v ktorej najvyššie ukončené vzdelanie rodičov je základné, alebo aspoň jeden z rodičov nemá ukončené základné vzdelanie,
* ktorá má neštandardné bytové a hygienické podmienky (napr. žiak nemá vyhradené miesto na učenie, nemá vlastnú posteľ, nie je zavedená elektrická prípojka a pod.).

Výchova a vzdelávanie žiakov zo sociálne znevýhodneného prostredia (SZP) sa uskutočňuje:

* v školách v bežných triedach s individuálnym prístupom k žiakov zo SZP,
* v školách v bežných triedach spoločne s ostatnými žiakmi školy, pričom niektoré (pre neho problémové) vyučovacie predmety môže žiak absolvovať v rámci individuálneho vzdelávacieho programu,
* v školách v bežných triedach spoločne s ostatnými žiakmi školy podľa individuálneho vzdelávacieho programu, ktorý vypracúva škola v spolupráci so školským zariadením výchovného poradenstva a prevencie; zákonný zástupca žiaka má právo sa s týmto programom oboznámiť.

Špecifickým cieľom výchovy a vzdelávania žiakov zo SZP je prostredníctvom eliminácie alebo odstránenia hendikepov vyplývajúcich zo sociálneho znevýhodnenia (napr. komunikačné schopnosti, kultúrne a sociálne vylúčenie), dosiahnuť primeraný rozvoj ich schopností.

Vo všetkých organizačných formách vzdelávania je potrebné vytvárať žiakom zo sociálne znevýhodneného prostredia špecifické podmienky pre ich úspešné vzdelávanie a uspokojovanie ich špeciálnych výchovno-vzdelávacích potrieb, najmä:

* znížiť počet žiakov v bežnej triede, čím sa zvýši efektívnosť práce, umožní sa vyššia miera individuálneho prístupu k žiakovi,
* pri vytváraní školských vzdelávacích programov vytvoriť atraktívne edukačné prostredie rešpektujúce sociálne, kultúrne a jazykové špecifiká žiaka,
* realizovať programy orientované na intenzívnu spoluprácu s rodičmi (najmä rómskych) žiakov zo SZP, zabezpečiť systém doučovacích aktivít pre zaostávajúcich žiakov (v spolupráci s MVO, komunitnými centrami) – napr. kurzy po vyučovaní,
* implementovať ako súčasť školského vzdelávacieho programu vzdelávacie programy multikultúrnej výchovy a výchovy proti predsudkom,
* zabezpečiť včasné a dôsledné riešenie problémov sociálne znevýhodnených žiakov, ktoré by mohli spôsobiť predčasné opustenie vzdelávania,

 **Individuálny výchovno-vzdelávací program** je súčasťou povinnej dokumentácie žiaka so špeciálnymi výchovno-vzdelávacími potrebami, individuálne začleneného v bežnej triede. Je to dokument, ktorého účelom je plánovanie vzdelávania žiaka podľa jeho špeciálnych výchovno-vzdelávacích potrieb.

Pre porozumenie a osvojenie preberaného učiva učiteľ:

* vedomosti prednostne preverovať ústnym preskúšaním, pri ktorom má učiteľ väčší priestor klásť žiakovi otázky, naviesť ho na odpoveď,
* pokiaľ sú vedomosti preverované písomne, voliť jednoduché otázky, prípadne voliť testy s možnosťou zakrúžkovania správnej odpovede,
* nezasahovať nevhodne do odpovede žiaka, umožniť plne prejaviť svoje vedomosti, neprerušovať pri prípadnej súvislej odpovedi,
* neprekvapovať neočakávaným skúšaním, ale preferovať pravidelné skúšanie alebo dopredu oznámené skúšanie, nie náhodné a nie za trest,
* vytvoriť atraktívne edukačné prostredie rešpektujúce sociálne, kultúrne a jazykové špecifiká žiaka zo SZP,
* zapájať žiakov do mimoškolskej záujmovej činnosti,
* rozvíjať schopnosť komunikovať v slovenskom jazyku,
* rozvíjať schopnosť seba prezentácie a podporiť pozitívny seba obraz.

Využívať:

* metódu viacnásobného opakovania informácie – umožňuje žiakovi čo najpresnejšie prijať novú informáciu,
* metódu nadmerného zvýraznenia informácie – učiteľ môže zvýrazniť pozadie, informáciu, predmet farebne, iným typom písma a pod.,
* metóda multisenzorického sprostredkovania – žiak prijíma informáciu viacerými zmyslami,
* sluchové cvičenia, sluchovo–pohybové cvičenia, pohybovo–sluchovo-zrakové cvičenia zamerané na rozvoj zmyslovej percepcie,
* tvorivé manipulačné činnosti zamerané na rozvoj elementárnych grafických a manipulačných zručností žiakov.

**Podporná úroveň 3. stupňa a 4.stupňa**

Poskytuje sa žiakom zaradeným do výchovno-vzdelávacieho procesu v ZŠ a v zariadení poradenstva a prevencie prostredníctvom odborných zamestnancov (ďalej len OZ). Tí spolupracujú s PZ, OZ na škole a so školským podporným tímom prostredníctvom metodického usmerňovania, supervízií a účasťou na odborných konzíliách.

Na tejto úrovni sa poskytuje:

* základná, čiastková a komplexná diagnostika s cieľom doplniť informácie pre pedagogických zamestnancov a ŠPT -výsledkom sú odporúčania pre zákonných zástupcov a pre odborných zamestnancov k napĺňaniu výchovno-vzdelávacích potrieb žiaka a k potrebe a nastaveniu odborných činností v ŠPT,
* odborná a metodická podpora ŠPT pri práci so žiakom, poradenstvo pre PZ, OZ , ŠPT v zmysle konzultačnej činnosti, prípadne vo forme konzílií,
* priama intervenčná činnosť so žiakmi a ich zákonnými zástupcami ,
* krízová intervencia individuálna alebo skupinová,
* reedukácia najmä oslabených funkcií, vývinových porúch učenia, sociálnych a komunikačných zručností,
* selektívne a indikované preventívne a stimulačné programy s vybranou skupinou žiakov,
* terapeutická činnosť podporného charakteru s ohľadom na špecifiká školského prostredia.

Koordinácia činnosti prebieha v spolupráci so ŠPT, s ktorým poradenské zariadenie úzko spolupracuje, prebieha prostredníctvom práce s rodičom/zákonným zástupcom žiaka v starostlivosti.

**Podporná úroveň 5. stupňa**

Zameriava sa na poskytovanie odborných činností žiakovi so zdravotným postihnutím, ktoré v edukácii potrebuje nevyhnutnú úpravu metód a foriem vzdelávania, úpravu školského prostredia, prípadne zabezpečenie podporného personálu – pedagogických zamestnancov, odborných zamestnancov, ŠPT. Je zabezpečovaná a vykonávaná v špecializovanom centre poradenstva a prevencie, ktoré sa špecializuje na jeden druh zdravotného postihnutia detí od narodenia až po ukončenie prípravy na povolanie alebo sa špecializuje na komplexné odborné činnosti vo vzťahu k deťom do piateho roku veku s rizikovým vývinom. Vo vzťahu k činnosti ŠPT poskytuje metodickú činnosť pre jeho členov, taktiež pre zákonných zástupcov.

**5.4. Školská stratégia znižovania školského neúspechu a podporné opatrenia pre žiakov v závislosti od výchovno-vzdelávacích potrieb žiakov**

 V súlade s Príkazom ministra č. 40/2021, ktorým sa dopĺňa metodický pokyn č. 22/2011 na hodnotenie žiakov základnej školy má naša škola vypracovanú školskú stratégiu zameranú na prevenciu školskej neúspešnosti a minimalizovanie až elimináciu opakovania ročníka žiakov našej školy.

Prostredníctvom Indexu ohrozenia triedni učitelia dvakrát do roka (september, február) identifikujú žiakov, ktorí z rôznych príčin vykazujú slabší prospech. ŠPT v súčinnosti s triednymi učiteľmi analyzuje príčiny slabšieho prospechu žiakov (rozhovory so žiakmi a ich zákonnými zástupcami) a navrhujú podporné opatrenia 1.- 3. stupňa podpory, ktoré by im mohli pomôcť prekonať ťažkosti vo výchovno-vzdelávacom procese alebo aj osobnom živote (stretnutia s členmi ŠPT, pedagogická diagnostika, doučovanie, úprava metód a foriem práce....).

Podporné opatrenia pre deti a žiakov poskytuje škola alebo školské zariadenie. Prostredníctvom nich ide o postupné plnohodnotné zapájanie žiakov do výchovy a vzdelávania a rozvíjanie vedomostí, zručností, schopností. Poskytovanie podporných opatrení je v súlade so zákonom 182/2023 Z.z., ktorým sa mení a dopĺňa školský zákon č. 245/2008 Z.z. o výchove a vzdelávaní platný od 1. septembra 2023. Podporné opatrenia sú poskytované podľa Katalógu podporných opatrení, ktoré schválilo MŠ, vedy, výskumu a športu SR pod číslo 2023/13957:1 s platnosťou od 1. septembra 2023.

**5.5. Systém podpory pre žiakov ZŠ Ľ. Podjavorinskej**

**Vzdelávanie žiaka v podmienkach ZŠ vychádza zo ŠKVP školy** **s týmito podpornými opatreniami:**

**1.stupeň podpory** – všetci žiaci = podporná úroveň 1. stupňa podľa Systému poradenstva a prevencie

**2.stupeň podpory** – žiaci v riziku = podporná úroveň 2. stupňa podľa

**3.stupeň podpory** - žiaci so ŠVVP poradenstva a prevencie

**1.stupeň podpory pre žiakov, ktorí navštevujú ZŠ Ľ. Podjavorinskej 1, Košice**

Podporné opatrenie poskytuje pedagogický zamestnanec v kategórii **učiteľ** alebo **pedagogický asistent**alebo pedagogický zamestnanec v kategórii  **vychovávateľ v špeciálnom výchovnom zariadení.**

**Všeobecné odporúčania pre pedagógov pri práci so žiakmi základnej školy:**

* na začiatku hodiny stanoviť program a na konci ho zrekapitulovať, pravidelne robiť prehľad prebratého učiva alebo činnosti, opakovať a upevňovať vedomosti a zručnosti,
* jasne odkomunikovať požiadavky na správanie a prácu žiaka,
* pre ľahšie pochopenie vysvetľovaného učiva sa odporúča používať názorné ukážky konkrétnych predmetov,
* rozvíjať základné myšlienkové operácie prostredníctvom rozvoja schopnosti počúvať, rozumieť hovorenému a formulovať vlastné výpovede,
* rešpektovať individuálne psychomotorické tempo žiaka, predĺžiť časovú dotáciu, poskytnúť mu dostatočný čas na vypracovanie úloh,
* pred žiaka predkladať iba reálne ciele. Výkony žiaka hodnotiť vzhľadom k jeho možnostiam, porovnávať jeho predchádzajúce výkony - súťaženie so sebou samým,
* pri hodnotení využívať zásadu „často, ale v menšom rozsahu“, žiaka hodnotiť priebežne, vopred informovať o obsahu a rozsahu kontrolných, tematických a štvrťročných prác a diktátov,
* v jeden deň písať písomnú prácu maximálne z dvoch predmetov, v ideálnom prípade len z jedného,
* ak bol žiak hodnotený známkou nedostatočná, môže byť preskúšaný znova v prípade, ak bol jeho slabý výsledok zapríčinený jeho aktuálnym zdravotným alebo psychickým stavom, o ktorom bol učiteľ vopred informovaný,
* pomôcť žiakovi prekonať prípadný neúspech, aby sa u neho neprehlboval pocit menejcennosti v porovnaní so spolužiakmi, poverovať ho úlohami, v ktorých by mohol byť úspešný. Nikdy nezosmiešňovať žiaka za jeho slabší alebo neúspešný výkon,
* pozitívne motivovať, podporovať vo vykonávanej činnosti, využívať pochvalu, ocenenie a povzbudenie, poskytovať pomoc na individuálnej úrovni,
* dať žiakovi príležitosť ukázať svoje silné stránky a priebežne ho oceňovať za drobné úspechy. Je veľmi dôležité, aby pedagóg žiaka nestrápňoval, neponižoval a nezosmiešňoval. Pre žiaka je primárne dôležité zachovať si sebaúctu,
* pomôcť žiakom zaradiť sa do skupinových aktivít,
* budovať v triede rešpektujúcu a bezpečnú atmosféru,
* preukázateľne (zápisom) spolupracovať so zákonnými zástupcami a oboznámiť ich s konkrétnymi problémami žiaka.

**Slovenský jazyk a literatúra**

* Po napísaní diktátu dať možnosť žiakovi opraviť svoje chyby. Auto korektúra je jedna z veľmi dôležitých úloh práce a výborný prostriedok k náprave ťažkostí. Ak je žiak schopný nájsť si chyby, je to veľký pokrok.
* Text, ktorý žiak číta, kontrolovať.
* Používať gramatické súhrny pri osvojovaní si učiva.

**Matematika**

* Opakovane žiaka motivovať a povzbudzovať k výkonu, čím získa sebaistotu;
* Zadávať prevažne predtlačené kontrolné práce.
* Žiakovi umožniť dostatočný priestor na kontrolu práce.
* Rozlišovať chyby vzniknuté z nezvládnutého učiva a chyby vznikajúce chybným odpisom, zámenou poradia číslic, písmen, chybným zápisom číslic pod seba.
* Pracovné postupy rozplánovať na jednotlivé menšie kroky.
* Pred skúšaním dať žiakovi podobné úlohy a príklady na domácu prípravu.
* Tolerovať používanie názoru na prstoch.
* Od siedmeho ročníka umožniť používanie kalkulačky, pri úlohách, kde nie je cieľom precvičovanie numerických príkladov.
* Používať tabuľku násobkov podľa potreby, min. do ukončenia 2.cyklu.
* Mať možnosť používať štvorčekový papier pre podpisovanie príkladov.
* Používať gradované kontrolné práce.
* Domáce úlohy dávať len z prebratého učiva.

**Cudzí jazyk:**

* Výuku smerovať na verbálne osvojovanie si cudzieho jazyka, osvojenie si praktických vetných celkov – dorozumievanie sa v cudzine, slovník zaužívaných výrazov a idiómov, pádových väzieb slovies s predložkami, väzieb podstatných mien so slovesami....
* Nie je vhodné vysvetľovať viac gramatických javov, pravidiel naraz – napr. jedno modálne sloveso, precvičiť a dotrénovať vo väzbách a postupne ďalšie.
* Nové slová si osvojovať vo väzbách, spájať obrázky so slovami, vyhľadávať slovné spojenia k situačným obrázkom, nové prvky napr. gramatického učiva hneď spájať s komunikáciou.
* Zamerať sa na osvojovanie odporúčanej slovnej zásoby a slovných spojení, viet a fráz, využívať WocaBee, (možné je používať IKT, zvukové ukážky, prípadne žiak opakuje po učiteľovi).
* Používať čo najviac názornosti.
* Žiadať od žiaka osvojenie a používanie gramatických pravidiel.
* Zamerať sa na schopnosť žiaka porozumieť jazyku a dohovoriť sa v bežných situáciách, učiť žiaka bežným nadpisom, krátkym pokynom (napr. stanica, obchod,...).
* Pri výučbe je vhodné využívať jednoduché básničky, pesničky, porekadlá, hádanky, vtipy....
* Zamerať sa na správnu výslovnosť.
* Používať doplňovanie vhodných slov do viet (ústnou formou).
* Trénovať reakcie na pokyny v cudzom jazyku bez prekladu do slovenského jazyka.
* Využívať audio nahrávky k tréningu správnej výslovnosti.
* Vždy sa presvedčiť, či žiak porozumel zadaniu.
* Používať gramatické prehľady nepravidelné slovesá počas vyučovania (2. stupeň ZŠ).
* Odložiť skúšanie z dôvodu dlhodobej absencie.
* Diferencovať úlohy podľa potreby.

**Ostatné predmety:**

* Alternatívne formy zisťovania vedomostí sú vhodné tiež v rámci ostatných predmetov.
* Tolerovať pracovné, psychomotorické tempo, tempo písania, čítania, počítania.
* V náukových predmetoch zvýrazniť podstatné, naučiť pracovať s pojmovými mapami so zápisom pojmov, vzťahov a súvislostí.
* Multisenzoriálny prístup vo výuke – používať pri výklade, pri osvojovaní si nového učiva čo najviac zmyslov (počúvaj-pozeraj-hovor-napíš-ukáž).
* Skontrolovať porozumenie zadania, dovoliť žiakovi otázky aj v priebehu práce, písomky, priebežne usmerniť v prípade potreby v samostatnej práci.
* Kontrolovať postup práce, nielen výsledok.
* Ústretový, nápomocný prístup pri odpovediach, klásť pomocné otázky, nestresovať, nedávať priestor pre výsmech spolužiakov, výnimočne poskytnúť možnosť odpovede mimo triedy.
* Častú motiváciu, povzbudenie a poskytnutie spätnej väzby.
* Rozdelenie pokynov na menšie časti**.**
* Okrem slovenského jazyka tolerovať zníženú kvalitu písomného prejavu (do hodnotenia nezahrňovať chyby vznikajúce chybným odpisom, nedostatočnou úpravou, tolerovať zápis tlačenými písmenami).
* Ponechať žiakovi viac času, tolerovať pomalšie pracovné tempo.
* Preferovať ústny prejav, nenaliehať na pohotovú odpoveď, nápomocný prístup.
* Ponechať dostatok času na spracovanie a kontrolu písomných prác.
* V prípade potreby pomôcť žiakovi s porozumením textu a zadania.
* Častejšie využívať názorné pomôcky.
* Záujem žiaka o dané učivo vyvolávať tiež používaním rôznych vizuálnych pomôcok, farieb (fixky, kriedy,...), do výučby začleňovať názorné a praktické ukážky.

**2.stupeň podpory pre žiakov v riziku**

Sú to žiaci:

* z cudzojazyčného prostredia,
* ktorých prvým jazykom nie je slovenčina
* pokračujú v povinnom predprimárnom vzdelávaní
* predčasne zaškolení (nezrelí)
* so začínajúcimi problémami v učení (predpoklad VPU)
* v diagnostickom procese s problémami v učení, v správaní ...
* s intelektovou úrovňou v pásme podpriemeru
* s aktuálnymi osobnými problémami (rozvod, úmrtie v rodine, šikanovanie....)
* so psychickými problémami krátkodobého a dlhodobého charakteru (seba poškodzovanie, užívanie návykových látok .....)
* so zdravotnými problémami (s veľkým počtom vymeškaných ospravedlnených hodín)

**Postup práce so žiakmi v riziku.**

1. Identifikovanie problémov žiaka v oblasti učenia, správania žiaka rodičom, učiteľom, ŠPT.
2. Podporné opatrenia:
* návrhy na úpravu v školskom prostredí - intervencia triedneho učiteľa, učiteľa predmetu, školského psychológa, šk. špeciálneho pedagóga, podpora pedagogického asistenta (ak je možnosť),
* návrhy na úpravu v domácom prostredí (navýšenie času na prípravu, pomoc a kontrola od rodiča pri vypracúvaní domácich úloh, zavedenie režimu a systému práce doma...) podľa odporúčaní ŠPT,
* tieto návrhy musia byť zaznamenané v tlačive podporných opatrení-žiadosť rodiča o poskytovanie PO, vyjadrenie riaditeľa k poskytovaniu PO.
* učiteľ informuje o návrhoch rodiča a člena ŠPT a kópiu tlačiva odovzdá členovi ŠPT (tlačivo bude súčasťou prípadnej žiadosti o diagnostické vyšetrenie žiaka).
1. V prípade potreby delegovanie žiaka na diagnostické vyšetrenie.

**Špeciálno-pedagogické odporúčania pre žiakov pri práci so žiakmi v riziku**

**Slovenský jazyk – 1. stupeň (ISCED 1)**

* Uprednostňovať preverovanie vedomostí podľa preferencií žiaka, ústna alebo písomná forma odpovede.
* Vhodná je tiež forma doplňovačiek, testov s voľbou správnych odpovedí.
* Pripísomnom prejave je možnosť, aby si žiak diktoval, čo píše a naučil sa sebe kontrolovať si text.
* Pri písaní je lepšie písať znamienka ihneď, aj keď sa poruší zásada plynulého písania.
* Pri prepise a odpise kombinovať prepis s doplňovačkami, umožniť tiché „diktovanie si“, množstvo prepisovaného textu redukovať, rešpektovať pomalšie tempo, častejšie žiaka kontrolovať.
* Stimulovať jemnú motoriku a motoriku rúk uvoľňovacími cvičeniami, dbať o správne držanie písacej potreby a sedenie.
* Pri písaní poznámok dovoliť žiakovi písať si len hlavné body, rešpektovať osobné pracovné tempo žiaka.
* Nedávať prepisovať zošity kvôli úprave.
* Na hodinách slohu hodnotiť obsahovú stránku, nie gramatickú.
* Pri písaní diktátu voliť pomalšie tempo diktovania.
* Možnosť doplňovacích cvičení namiesto diktátov na overenie znalosti pravopisných pravidiel.
* Diktáty nehodnotiť známkou horšou ako 3, vyčísliť počet chýb alebo sledovaných javov.
* Písať diktát formou doplňovačky, hodnotiť všetky chyby.
* V individuálnych prípadoch dovoliť žiakovi napísať diktát ako domácu úlohu pred diktovaním na vyučovacej hodine, aj inou formou zoznámiť sa najprv s diktovaným textom.
* Prispôsobiť počet úloh pri preverovaní vedomostí alebo predĺžiť čas.
* Pri písaní rozdeliť dlhší celok na dve časti alebo viac častí.
* Rešpektovať tempo písania.
* Umožniť žiakovi používať pomôcku, na ktorej má vzor písanej podoby jednotlivých písmen.
* Viesť žiaka k správnej technike čítania, v prípade potreby tolerovať aj slabikovanie. V individuálnom kontakte viesť žiaka k plynulému slabikovanému hlasnému čítaniu, napr. párovým čítaním, zadávať kratšie úseky. Neznámy text nehodnotiť.
* Zamerať sa na nácvik čítania s porozumením,pochopenie prečítaného textu overovať kladením otázok. Podľa potreby umožniť používať záložku, resp. čítacie okienko, odbúravať dvojité čítanie.
* Nestresovať, nezameriavať sa len na rýchlosť čítania, ale aj na kvalitu - t. z. kvalitu reprodukcie.
* Zadávať kratšie texty k čítaniu.
* Trénovať orientáciu v texte – napr. vyhľadávanie konkrétnych slov, viet v neznámom. alebo málo známom texte.
* V individuálnych prípadoch nevyvolávať na hlasné a dlhé čítanie pred triedou;
* Viesť k používaniu správnej techniky čítania.
* K domácej príprave dať čítať primerane dlhý text.
* Pred samotným čítaním vybrať z textu ťažké slová a precvičiť ich čítanie.
* Pred čítaním súvislého textu zaradiť rozcvičku čítanie písmen, slabík, slov.
* Pri mimo čítankovom čítaní zadávať len primerané časti diel, nezadávať príliš krátky časový limit na prečítanie.

**SLOVENSKÝ JAZYK – 2. stupeň (ISCED 2)**

* Uprednostňovať preverovanie vedomostí podľa preferencií žiaka. Ústna alebo písomná forma odpovede.
* Vhodná je tiež forma doplňovačiek, testov s voľbou správnych odpovedí.
* Pri písaní poznámok dovoliť žiakovi písať si len hlavné body, rešpektovať osobné pracovné tempo žiaka.
* Na hodinách slohu hodnotiť obsahovú stránku, nie gramatickú.
* Pri písaní diktátu voliť pomalšie tempo diktovania.
* Možnosť doplňovacích cvičení namiesto diktátov na overenie znalosti pravopisných pravidiel.
* Diktáty nehodnotiť známkou horšou ako 3, vyčísliť počet chýb alebo sledovaných javov.
* Písať diktát formou doplňovačky, hodnotiť podľa klasickej stupnice.
* Prispôsobiť počet úloh pri preverovaní vedomostí, alebo predĺžiť čas.
* Rešpektovať tempo písania. Rešpektovať, ak žiak nechce byť vyvolaný na hlasné a dlhé čítanie pred triedou

**Matematika**

* Vytvárať žiakovi (s pomocou pedagogického asistenta) na kartičkách vzory na riešenie jednotlivých algoritmov, na ktorých bude mať rozkrokované jednotlivé matematické postupy a naučiť žiaka pracovať s nimi.
* Tolerovať pomalšie tempo.
* V numerických úlohách používať jeden spôsob vypočítania, ktorý žiakovi vyhovuje, dovoliť používanie kalkulačky, tabuľku násobkov, premeny jednotiek... (ideálne, ak si žiak vyrobí svoj vlastný „vzorkovník“ z matematiky, ale i z jazykov).

**Cudzí jazyk - 1. stupeň (ISCED 1) a 2. stupeň (ISCED 2)**

* Nie je vhodné vysvetľovať viac gramatických javov, pravidiel naraz – napr. jedno modálne sloveso, precvičiť a dotrénovať vo väzbách a postupne ďalšie.
* Preferovať verbálne osvojenie učenia sa učiva, písomnú formu ponechať ako vedľajšiu.
* Skúšanie naučených slovíčok písomnou formou zvážiť, chyby v zápise tolerovať, ak sú foneticky správne zapísané.
* Nežiadať od žiaka doslovné preklady.
* Žiadať od žiaka osvojenie a používanie gramatických pravidiel.
* Nedávať čítať dlhé a náročné texty.
* Odpovedať na základe otázok – pri reprodukcii súvislého textu využívať podporné otázky, resp. vypracovať pre žiaka štruktúrovanú osnovu.

**Ostatné predmety - 1. stupeň (ISCED 1) a 2. stupeň (ISCED 2)**

* Kľúčové písomné práce písať s predĺženým časom (cca o 20 %) alebo redukciou úloh.
* V náukových predmetoch zvýrazniť podstatné, naučiť pracovať s pojmovými mapami so zápisom pojmov, vzťahov a súvislostí, ktoré môže žiak v zjednodušenej forme používať aj pri vlastnej odpovedi (heslovitý záznam, možnosť dokresľovania...).
* Zadanie rozdeliť na kratšie úseky, kontrolovať postup práce, nielen výsledok.
* Zadávať krátke cvičenia, každodenné, postupne zvyšovať nároky po zvládnutí predchádzajúcich cvičení.
* Systematický individuálny prístup, aby žiak postupne prebral učivo.
* Rozdelenie pokynov na menšie častia podľa potreby každú z nich žiakovi zvlášť opakovať.
* Pri písomnom overovaní vedomostí voliť skôr práce menšieho rozsahu, testové formy, stručné odpovede. Časovo limitované práce sú menej vhodné, hodnotiť po verbálnom doskúšaní žiaka.
* Priebežne overovať správne pochopenie zadania.
* Pri odpovediach, kde je potrebné vedieť poučky naspamäť, voliť možnosť doplňovania textu poučky alebo formou testov s výberom možných odpovedí.
* S dovolením učiteľa umožniť fotenie mobilom alebo kopírovanie poznámok spolužiaka.

**Psychologické odporúčania pre pedagógov pri práci so žiakmi so ŠVVP**

Učiteľ postupuje podľa záverov a odporúčaní z diagnostického vyšetrenia v CPP a na základe konzultácie s členom ŠPT.

**Postup práce so žiakmi po diagnostickom vyšetrení.**

1. Po absolvovaní diagnostického vyšetrenia a prijatí správy z vyšetrenia nasleduje konzultácia s rodičom, konzílium s pedagogickými zamestnancami o záveroch z vyšetrenia a nastavenia ďalšej práce so žiakom.
2. Práca ŠPT so žiakom podľa potreby a individuálnych ťažkostí.
3. Hodnotenie žiaka na konci každého hodnotiaceho obdobia (na polroku a konci školského roka). Podľa potreby úprava podporných opatrení/IVP

Delegovanie žiaka na rediagnostické vyšetrenie podľa potreby.

**Všeobecné odporúčania:**

* Ak bol žiak hodnotený známkou nedostatočná, môže byť preskúšaný znova v prípade, ak bol jeho slabý výsledok zapríčinený jeho aktuálnym zdravotným alebo psychickým stavom, o ktorom bol učiteľ vopred informovaný.
* Uprednostniť formu skúšania, pri ktorej žiak dosahuje optimálny výkon, overiť si tak pre žiaka vhodnejším spôsobom úroveň jeho nadobudnutých vedomostí. Zároveň prihliadať na oslabenia v konkrétnych oblastiach.
* Je potrebné dopriať žiakovi vždy dostatok času na premyslenie odpovede.
* Používať krátke, jasné inštrukcie, overiť si, či im žiak porozumel. Častejšie opakovať inštrukcie. Viesť žiaka k tomu, aby sa prihlásil, keď niečomu nerozumie.
* Na začiatku hodiny stanoviť program a na konci ho zrekapitulovať, pravidelne robiť prehľad prebratého učiva alebo činnosti, opakovať a upevňovať vedomosti a zručnosti.
* Pre ľahšie pochopenie vysvetľovaného učiva sa odporúča používať názorné ukážky konkrétnych predmetov.
* Zadávané úlohy je potrebné rozložiť na menšie časti, ktoré žiak postupne zvládne.
* Jasne odkomunikovať požiadavky na správanie a prácu žiaka.
* Rozvíjať základné myšlienkové operácie prostredníctvom rozvoja schopnosti počúvať, rozumieť hovorenému a formulovať vlastné výpovede.
* Preukázateľne (zápisom) spolupracovať so zákonnými zástupcami a oboznámiť ich s konkrétnymi problémami žiaka.
* Rešpektovať individuálne psychomotorické tempo žiaka, predĺžiť časovú dotáciu, poskytnúť mu dostatočný čas na vypracovanie úloh, prípadne úlohy rozdeliť na časti. Nehodnotiť to, čo žiak nestihne vypracovať. Umožniť žiakovi zmenu pracovnej polohy, krátky odpočinok, relaxáciu.
* Pred žiaka predkladať iba reálne ciele. Výkony žiaka hodnotiť vzhľadom k jeho možnostiam, porovnávať jeho predchádzajúce výkony - súťaženie so sebou samým.
* Pri hodnotení využívať zásadu „často, ale v menšom rozsahu“, žiaka hodnotiť priebežne, vopred ho informovať, kedy bude skúšaný.
* Neodporúča sa písať písomky ako bleskovky alebo päťminútovky.
* Pomôcť žiakovi prekonať prípadný neúspech, aby sa u neho neprehlboval pocit menejcennosti v porovnaní so spolužiakmi, poverovať ho úlohami, v ktorých by mohol byť úspešný. Nikdy nezosmiešňovať žiaka za jeho slabší alebo neúspešný výkon.
* Pozitívne motivovať, podporovať vo vykonávanej činnosti, využívať pochvalu, ocenenie a povzbudenie, poskytovať pomoc na individuálnej úrovni.
* Dať žiakovi príležitosť ukázať svoje silné stránky a priebežne ho oceňovať za drobné úspechy. Je veľmi dôležité, aby pedagóg žiaka nestrápňoval, neponižoval a nezosmiešňoval. Pre žiaka je primárne dôležité zachovať si sebaúctu.
* Budovať v triede rešpektujúcu a bezpečnú atmosféru.
* Pomôcť žiakovi zaradiť sa do skupinových aktivít.

**Cudzí jazyk**

* V cudzom jazyku u žiakov tolerovať nedostatočné rozlišovanie slov, s deficitmi v zrakovom vnímaní – nesprávny zápis slov, neschopnosť identifikovať slová v niekoľkoriadkových textoch. Dovoliť prepisy slov „píš ako počuješ“.
* Výuku smerovať na verbálne osvojovanie si cudzieho jazyka, osvojenie si praktických vetných celkov – dorozumievanie sa v cudzine, (žiak si postupne zhotovuje slovník zaužívaných výrazov, pádových väzieb slovies s predložkami, väzieb podstatných mien so slovesami, vetné konštrukcie, zaužívané frázy,...).
* Nie je vhodné vysvetľovať viac gramatických javov, pravidiel naraz – napr. jedno modálne sloveso, precvičiť a natrénovať vo väzbách a postupne ďalšie.
* Farebne zobrazovať kmeň slova, gramatické kategórie, slovné druhy...Zápis textu do riadkov alebo prehľadných celkov s jednoduchou orientáciou na ploche.
* Nepostupovať k vyššej úrovni, pokiaľ nebola zvládnutá predchádzajúca.
* Nové slová si osvojovať vo väzbách, spájať obrázky so slovami, vyhľadávať slovné spojenia k situačným obrázkom, nové prvky napr. gramatického učiva hneď spájať s komunikáciou.
* Vyskúšať efektívnosť „sluchovej cesty“ pri vyučovaní.
* Zamerať sa na osvojovanie najdôležitejšej slovnej zásoby a slovných spojení, viet a fráz (možné je používať magnetofón, diktafón, prípadne žiak opakuje po učiteľovi).
* Písomnú formu výučby ponechať ako vedľajšiu.
* Používať čo najviac názornosti.
* Zvážiť skúšanie naučených slovíčok písomnou formou, chyby v zápise tolerovať, ak sú foneticky správne zapísané.
* Chyby opravovať zeleným perom, vhodné je využitie PC k samostatnej práci, taktiež na domácu prípravu.
* Nežiadať od žiaka doslovné preklady a skladanie viet z izolovane osvojených slovíčok
* Nežiadať od žiaka presné osvojenie a používanie všetkých gramatických pravidiel.
* Zamerať sa na schopnosť žiaka porozumieť jazyku a dohovoriť sa v bežných situáciách, učiť žiaka bežným nadpisom, krátkym pokynom (napr. stanica, obchod,...).
* Pri výučbe využívať jednoduché básničky, pesničky, porekadlá, hádanky, vtipy.
* Zamerať sa na správnu výslovnosť.
* Používať doplňovanie vhodných slov do viet (ústnou formou);
* Nedávať čítať dlhé a náročné texty.
* Odpovedať na základe otázok – pri reprodukcii súvislého textu využívať podporné otázky, resp. vypracovať pre žiaka štruktúrovanú osnovu.
* Nepísať do stĺpcov, ale do riadkov, na čítanie taktiež používať text písaný do riadkov.
* Nepoužívať v učebniciach tzv. „bubliny“.
* Trénovať reakcie na pokyny v cudzom jazyku bez prekladu do slovenského jazyka.
* Čítať slová ako celky – tzv. globálnou metódou.
* Využívať audio nahrávky k tréningu správnej výslovnosti.
* Zhotoviť slovník zaužívaných výrazov, pádových väzieb slovies s predložkami, väzieb podstatných mien so slovesami...(zhotovenie realizuje žiak s priebežným usmerňovaním vyučujúceho).
* Podľa možnosti uprednostniť učebnice a pracovné zošity s výkladom v slovenčine.
* Vždy sa presvedčiť, či žiak porozumel zadaniu.

**Ostatné predmety:**

* Alternatívne formy zisťovania vedomostí sú vhodné tiež v rámci ostatných predmetov.
* Kľúčové písomné práce písať s predĺženým časom (cca o 20 %) a redukciou úloh.
* Tolerovať pracovné, psychomotorické tempo, tempo písania, čítania, počítania.
* V náukových predmetoch zvýrazniť podstatné, naučiť pracovať s pojmovými mapami so zápisom pojmov, vzťahov a súvislostí, ktoré môže žiak v zjednodušenej forme používať aj pri vlastnej odpovedi (heslovitý záznam, možnosť dokresľovania...).
* Multisenzoriálny prístup vo výuke – používať pri výklade, pri osvojovaní si nového učiva čo najviac zmyslov (počúvaj-pozeraj-hovor-napíš-ukáž).
* Nezadávať písomné práce, úlohy s obmedzeným časom, bleskovky, päťminútovky, alebo ich výsledky nehodnotiť.
* Skontrolovať porozumenie zadania, dovoliť žiakovi otázky aj v priebehu práce, písomky, priebežne usmerniť v prípade potreby v samostatnej práci.
* Zadanie rozdeliť na kratšie úseky, kontrolovať postup práce, nielen výsledok.
* Žiaka dopredu informovať o písaní písomnej práce, o obsahu a rozsahu písomnej práce.
* Pri krátkych, každodenných cvičeniach postupne zvyšovať nároky po zvládnutí predchádzajúcich cvičení.
* Ústretový, nápomocný prístup pri odpovediach, klásť pomocné otázky, nestresovať, nedávať priestor pre výsmech spolužiakov, poskytnúť možnosť odpovede mimo triedy.
* Hodnotiť vypracované úlohy, tie ktoré nestihne, nehodnotiť ako nesprávne.
* Častú motiváciu, povzbudenie a poskytnutie spätnej väzby.
* Systematický individuálny prístup, aby žiak postupne prebral učivo.
* Rozdelenie pokynov na menšie častia podľa potreby každú z nich žiakovi zvlášť opakovať.
* Pri písomnom overovaní vedomostí voliť skôr práce menšieho rozsahu, testové formy, stručné odpovede. Časovo limitované práce sú menej vhodné, hodnotiť po verbálnom doskúšaní žiaka.
* Vo všetkých predmetoch tolerovať zníženú kvalitu písomného prejavu (do hodnotenia nezahrňovať chyby vznikajúce chybným odpisom, nedostatočnou úpravou, tolerovať zápis tlačenými písmenami...) uprednostniť kvalitu pred kvantitou.
* Preferovať ústny prejav, nenaliehať na pohotovú odpoveď, nápomocný prístup.
* Ponechať dostatok času na spracovanie a kontrolu písomných prác.
* Pomôcť žiakovi s porozumením textu.
* Tolerovať horšiu grafickú úpravu písomného prejavu.
* Častejšie využívať názor.
* Priebežne overovať správne pochopenie zadania.
* Pri odpovediach, kde je potrebné vedieť poučky naspamäť, voliť možnosť doplňovania textu poučky alebo formou testov s výberom možných odpovedí.
* Záujem žiaka o dané učivo vyvolávať tiež používaním rôznych vizuálnych pomôcok, farieb (fixky, kriedy,...), do výučby začleňovať názorné a praktické ukážky.
* U žiakov s ťažšou formou VPU tolerovať kopírovanie poznámok spolužiaka, zvukový záznam výkladu a pod.